Li Santil hu 1 PEDRO 1\nLi Xbe̱n Hu li Quixtz'i̱ba li San Pedro\nXq'uebal xsahil xch'o̱leb\n1 La̱in laj Pedro. La̱in x-apóstol li Ka̱cua' Jesucristo. Yo̱quin chi tz'i̱bac e̱riq'uin la̱ex, li xejeq'ui e̱rib sa' li junju̱nk chi na'ajej. Yal numec' yo̱quex xban nak ma̱cua' e̱tenamit li cuanquex cui', la̱ex li cuanquex sa' xcue̱nt Ponto, ut sa' xcue̱nt Galacia ut Capadocia, jo' ajcui' li cuanquex sa' xcue̱nt Asia ut Bitinia. 2 Ac najter k'e cutan qui-ala chak sa' xch'o̱l li Dios Acuabej nak la̱exak li sic'bil e̱ru xban. Santobresinbilakex chic xban li Santil Musik'ej re nak tex-abi̱nk ut texpa̱ba̱nk chiru li Jesucristo. Cuybilak chic le̱ ma̱c xban xquiq'uel li Jesucristo. Ut chi cua̱nk taxak chi nabal li rusilal li Dios e̱riq'uin ut li tuktu̱quilal sa' e̱ya̱nk.\nNakayo'oni jun ac' yu'am ma̱c'a' roso'jic\n3 Lok'oninbil taxak li Dios Acuabej, lix Yucua' li Ka̱cua' Jesucristo. Sa' xc'aba' lix nimal ruxta̱n, coyo'la cui'chic xca' cua. Xban nak li Jesucristo quicuacli cui'chic chi yo'yo sa' xya̱nkeb li camenak, nakayo'oni li ac' yu'am li ma̱c'a' roso'jic. 4 Yo̱co chixyo'oninquil li kama̱tan li tixq'ue ke li Dios. Li ma̱tan a'in inc'a' nalaj inc'a' na-oso'. C'u̱lanbil sa' choxa. Aran ma̱c'a' ta̱muxuk ru ut ma̱ jaruj ta̱osok'. 5 Xban nak nocopa̱ban, li Dios li k'axal nim xcuanquil nocoril chi junelic re nak tocolek'. Li colba-ib a'in ta̱c'utbesi̱k chi tz'akal re ru sa' roso'jic li cutan. 6 Usta te̱c'ul nabal pa̱y ru li raylal re xyalbal rix le̱ pa̱ba̱l sa' ruchich'och' a'in, chisahok' sa' le̱ ch'o̱l xban nak ac colbilex chic. 7 Tento nak ta̱yalek' rix le̱ pa̱ba̱l re nak ta̱c'utu̱nk ma tz'akal re ru. Li pa̱ba̱l k'axal cui'chic lok' chiru li oro li na-oso'. Li oro nanumsi̱c sa' xam re rilbal ma cha̱bil. Jo'can ajcui' nak tento xyalbal rix le̱ pa̱ba̱l ma tz'akal re ru. Cui tz'akal re ru le̱ pa̱ba̱l, tex-oxlok'i̱k ut ta̱nima̱k e̱ru ut ta̱q'uehek' e̱lok'al nak tixc'utbesi cui'chic rib li Jesucristo. 8 Nequera li Cristo usta inc'a' nequeril ru. Nequepa̱b li Cristo, usta inc'a' e̱rilom ru. K'axal cui'chic numtajenak xsahil sa' e̱ch'o̱l chixpa̱banquil. Ut inc'a' nequetau junak a̱tin re xch'olobanquil lix sahil e̱ch'o̱l xban nak k'axal lok'. 9 Ut lix k'ajca̱munquil le̱ pa̱ba̱l, a'an le̱ colbal. 10 Eb li profeta junxilaj que'xch'olob chak xya̱lal li usilal a'in q'uebil e̱re. Que'xtz'il rix ut que'patz'oc chirix li colba-ib a'in. 11 Eb li profeta que'xye resil li raylal tixc'ul li Cristo ut lix nimal xlok'al li ta̱c'utbesi̱k mokon. Que'xq'ue xch'o̱l chixsiq'uinquil ani tz'akal li Cristo. Que'xsic' xya̱lal jok'e ut c'a'ru chi cutanil ta̱c'ulma̱nk li yo̱ chi c'utbesi̱c chiruheb xban li Santil Musik'ej. 12 Li c'a'ru quixc'utbesi chak li Dios chiruheb li profeta junxil inc'a' ta̱c'ulma̱nk nak toj cuanqueb a'an. Ta̱c'ulma̱nk ban sa' li cutan nak cuanquex la̱ex. Eb li profeta que'xch'olob che̱ru li xya̱lal a'in, li quic'ute' chak chiruheb xban li Santil Musik'ej li taklanbil chak xban li Dios. Ut eb li ángel que'raj ajcui' raj xtaubal ru chixjunil li c'a'ak re ru a'in.\nTento nak tocua̱nk sa' ti̱quilal\n13 Xban nak yo̱quex chiroybeninquil le̱ k'ajca̱munquil, chi ajk ru le̱ c'a'ux. Chi cua̱nk chi tuktu le̱ ch'o̱l. Ut chi anchal e̱ch'o̱l cheroybeni li usilal li tixq'ue e̱re li Jesucristo nak tixc'utbesi cui'chic rib. 14 Chex-abi̱nk chiru li Dios xban nak la̱ex ralal xc'ajol. Me̱ba̱nu chic li nequerahi ru junxil nak toj ma̱ji' nequenau li xya̱lal. 15 Aban ti̱cak taxak le̱ ch'o̱l ut cha̱bilak taxak le̱ yehom e̱ba̱nuhom xban nak ti̱c xch'o̱l li Dios li quisic'oc e̱ru chok' ralal xc'ajol. 16 Jo' tz'i̱banbil retalil sa' li Santil Hu: Santakex la̱ex xban nak santin la̱in, chan li Dios. (Lv. 11:44-45) 17 La̱ex nequeye “at inYucua'” re li Dios nak nequextijoc. Ut li Dios natz'iloc a̱tin chirix li junju̱nk a' yal chanru lix yehom xba̱nuhom. A'an inc'a' naxsiq'ueb ru. Jun xiquic ban naxba̱nu. Jo'can nak chexucua̱k ru li Dios junelic, a' yal jo' najtil texcua̱nk sa' li ruchich'och' a'in. 18 La̱ex nequenau nak xban li Dios colbilex chic chiru li jo' ma̱jo'il na'leb li quilaje'xc'ut chak che̱ru le̱ xe'to̱nil yucua'. Moco colbilex ta riq'uin c'a'ak re ru na-oso' jo' li oro ut li plata. 19 Colbilex ban riq'uin xlok'laj quiq'uel li Cristo. Li Cristo, a'an li quixmayeja rib chiru li Dios Acuabej jo' jun li carner namayeja̱c chi ma̱c'a' re̱c' ut chi ma̱c'a' xpaltil. 20 Relic chi ya̱l nak toj ma̱ji' nayo'obtesi̱c chak li ruchich'och' ac ch'olch'o chiru li Dios nak li Cristo sic'bil ru ut xakabanbil re ta̱ca̱mk. Ut anakcuan xcuulac xk'ehil nak li Cristo xc'utbesi rib xban e̱ra̱bal la̱ex. 21 Sa' xc'aba' li Cristo yo̱quex chixpa̱banquil li Dios, li quicuaclesin cui'chic re li Cristo chi yo'yo sa' xya̱nkeb li camenak ut quixq'ue xlok'al. Jo'can nak xepa̱b ut ca'aj cui' riq'uin li Dios nequexyo'onin. 22 Sa' xc'aba' li Santil Musik'ej ch'ajobresinbil le̱ ra̱m riq'uin nak nequepa̱b li tz'akal ya̱l. Riq'uin a'in naru te̱raheb li herma̱n ut inc'a' te̱ra e̱rib chi yal xcab rix e̱ch'o̱l. Te̱ra ban e̱rib chi tz'akal. 23 La̱ex yo'lajenakex chic xca' cua chi ac' chic le̱ yu'am. Li yu'am a'in ma̱cua' xq'uehom le̱ na' e̱yucua'. Li yu'am a'an na-oso'. Abanan li ac' yu'am natauman riq'uin xpa̱banquil ra̱tin li Dios. Yo'yo ut cuan chi junelic. 24 Sa' li Santil Hu tz'i̱banbil retalil chi jo'ca'in:\nLix yu'am li cristian sa' ruchich'och', a'an chanchan li pim.\nNachakic ut na-oso'. Ut lix lok'al chanchan ratz'um li pim.\nNachakic nat'ane' ut na-oso'. (Is. 40:6-8)\n25 Aban li ra̱tin li Dios, a'an cuan chi junelic.\nUt li a̱tin a'in, a'an resil li colba-ib li yebil chak e̱re.


Resil li Santil Hu: Laj Jose Wank sa' Tz'alam - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLAJ Jose wank 17 chihab' re naq kik'ame'k Egipto. Sa' li tenamit a'in laj Potifar kiloq'ok re laj Jose. Laj Potifar a'an xmoos laj Faraon, li awab'ej re Egipto.\nLaj Jose kik'anjelak chi kaw sa' rochoch laj Potifar. Naq kiwinqilo'k laj Jose, laj Potifar kixkanab' sa' ruq' chixjunil li wank sa' rochoch. Ab'an, k'a'ut wank sa' tz'alam laj Jose? Sa' xmaak li rixaqil laj Potifar.\nLaj Jose ch'ina'us na'ilok. Jo'kan naq li rixaqil laj Potifar kiraj naq laj Jose tyoklaaq rik'in. Laj Jose ink'a' kiraj xb'aan naq naxnaw naq nimla maak xb'aanunkil a'in. Jo'kan naq kichalk xjosq'il li rixaqil laj Potifar. Li ixq kixye re li xb'eelom: ‹Maa'us xna'leb' laj Jose, kiraj inmuxb'al!› Laj Potifar kixpaab' re li rixaqil. Jo'kan naq kichalk xjosq'il ut kixk'e sa' tz'alam laj Jose.\nLaj k'aak'alenel tz'alam kixk'e reetal naq laj Jose chaab'il xna'leb'. Jo'kan naq kixkanab' sa' ruq' laj Jose chixjunileb' li wankeb' sa' tz'alam. Moqon chik laj Faraon kixk'e sa' tz'alam laj k'ehol uk'a' ut laj yiib'anel kaxlan wa. Sa' jun q'oqyink, eb' li wiib' chi winq a'in ke'matk'ek, ab'an ink'a' ke'xnaw xyaalal eb' li xmatk'. Naq kisaqewk laj Jose kixye reheb': ‹Seeraq'imaq we leematk'›. Li Yos kitenq'ank re laj Jose chi xnawb'al xyaalal eb' li matk'.\nLaj Jose kixye re laj k'ehol uk'a': ‹Sa' oxib' kutan tat-elq sa' tz'alam ut tat-oq wi' chik chi k'anjelak chiru laj Faraon›. Kixye ajwi' re: ‹Chat-aatinaq chiwix rik'in laj Faraon re naq tinrisi sa' tz'alam›. Re laj yiib'anel kaxlan wa kixye: ‹Sa' oxib' kutan laj Faraon tatxkamsi›.\nNaq kiwulak li oxib' kutan ke'xk'ul tz'aqal jo' kixye laj Jose. Laj Faraon kixkamsi laj yiib'anel kaxlan wa. Ut kirisi sa' tz'alam laj k'ehol uk'a' ut ki'ok wi' chik chi k'anjelak chiru li awab'ej. Ab'an, laj k'ehol uk'a' kisach sa' xch'ool aatinak chirix laj Jose rik'in laj Faraon, jo'kan naq laj Jose toj kikanaak sa' tz'alam.\nJarub’ chihab’ wank re laj Jose naq kik’ame’k Egipto? K’aru kixk’ul laj Jose naq kiwulak Egipto?\nK’a’ut wank sa’ tz’alam laj Jose?\nK’aru li k’anjel kixb’aanu laj Jose sa’ tz’alam?\nNaq laj Jose wank sa’ tz’alam, chanru kixtenq’a laj k’ehol uk’a’ ut laj yiib’anel kaxlan wa?\nK’aru kixk’ul laj k’ehol uk’a’ naq ki’elk chaq sa’ tz’alam?\nChaawil li naxye Génesis 39:1-23.\nSa’ xq’ehil laj Jose moko ak wank ta chaq li xchaq’rab’ li Yos chirix li muxuk ib’. Ab’an, k’a’ut naq ki’elelik laj Jose chiru li rixaqil laj Potifar? (Gén. 2:24; 20:3; 39:9.)\nChaawil li naxye Génesis 40:1-23.\nK’aru kixmatk’e laj k’ehol uk’a’ ut k’aru xyaalal? (Gén. 40:9-13.)\nK’aru kixmatk’e laj yiib’anel kaxlan wa ut k’aru xyaalal? (Gén. 40:16-19.)\nChanru naxk’am re li moosej tiik xch’ool rik’in laj Jose? (Gén. 40:8; Sal. 36:10; Juan 17:17; Hech. 17:2, 3.)\nChanru nokooxtenq’a Génesis 40:20 chi rilb’al ma us naq tqaninq’ehi ru xkutankil qayo’lajik? (Ecl. 7:1; Mar. 6:21-28.)


Resil li Santil Hu: Laj Enoc Maak'a' Xxiw - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nNAQ ke'ok chi tamk li qas qiitz'in sa' Ruuchich'och', naab'aleb' maa'useb' xna'leb' jo' laj Cain. Ab'an kiwank jun winq chaab'il xna'leb', aj Enoc xk'ab'a'. Li winq a'in, kaw xch'ool chi k'anjelak chiru li Yos. Ink'a' kixkanab' xk'anjel usta eb' li poyanam maa'useb' xna'leb'.\nMa nakaanaw k'a'ut naq yookeb' xb'aanunkil li maa'usilal? Chaajultika: ani kib'aanunk re, naq laj Adan ut x'Eva te'xq'et Raatin li Yos ut te'xlow ru li che'? A'an jun musiq'ej ink'a' us xna'leb'. Li Santil Hu naxye naq a'an laj Tza. Laj Tza naraj naq chiqajunilo tqab'aanu li maa'usilal.\nLi Jehob'a kixye re laj Enoc naq tixye reheb' li qas qiitz'in naq twulaq xq'ehil naq li Yos tixsach li maa'useb' xna'leb'. K'ajo' tana ke'po'k naq ke'rab'i li esil a'in. Maare ke'raj xkamsinkil laj Enoc. Jo'kan naq tento kawaq xch'ool laj Enoc chi xyeeb'al resil li Yos.\nLaj Enoc moko najt ta kiwank sa' xyanqeb' li maa'useb' xna'leb'. Jo'kan naq, kikamk naq wank 365 chihab' re. K'a'ut naqaye naq moko najt ta kiwank laj Enoc? Xb'aan naq sa'eb' li kutan a'an, eb' li poyanam kaweb' rib' ut li xyu'ameb' nawulak toj 800 malaj 900 chihab'. Jun eetalil a'an li ralal laj Enoc, laj Matusalen. A'an kikamk naq wank 969 chihab' re.\nNaq kikamk laj Enoc kinumtaak li maa'usilal. Li Santil Hu naxye naq ‹junes maa'usilal wank sa' xch'ooleb' li poyanam›.\nMa nakaanaw k'a'ut naq kinumtaak li ch'a'ajkilal? Xb'aan naq laj Tza kixtaw jun chik li na'leb' re naq eb' li poyanam te'xb'aanu xkomon li maa'usilal. Chanru kixb'aanu a'in laj Tza?\nGénesis 5:21-24, 27; 6:5, 11, 12; Hebreos 11:1; Judas 14, 15.\nMa juntaaq’eet xna’leb’ laj Enoc rik’ineb’ li poyanam?\nK’a’ut naq kiwank naab’al li maa’usilal sa’ xkutankil laj Enoc?\nK’aru li maa’usilal yookeb’ xb’aanunkil sa’ li eetalil?\nK’a’ut naq kaw xch’ool laj Enoc chi xyeeb’al resil li Yos?\nChiru jarub’ chihab’ ke’kamk li poyanam sa’ xkutankil laj Enoc? Jarub’ chihab’ wank re laj Enoc naq kikamk?\nK’aru kik’ulmank naq kikamk laj Enoc?\nChaawil li naxye Génesis 5:21-24, 27.\nChanru kixk’am rib’ laj Enoc rik’in li Jehob’a? (Gén. 5:24.)\nAni li winq kiwank naab’al chihab’ re? Jarub’ chihab’ wank re naq kikamk? (Gén. 5:27.)\nChaawil li naxye Génesis 6:5.\nNaq kikamk laj Enoc chan chik ru li maa’usilal? Ma juntaq’eet li qakutan rik’in li xkutan laj Enoc? (2 Tim. 3:13.)\nChaawil li naxye Hebreos 11:1.\nK’a’ut sa xch’ool li Jehob’a rik’in laj Enoc? (Gén. 5:22.)\nChaawil li naxye Judas 14, 15.\nNaq yooqo xyeeb’al naq li Yos traqoq aatin sa’ xb’eeneb’ li maa’useb’ xna’leb’, chanru tqak’am qe rik’in laj Enoc? (2 Tim. 4:2; Heb. 13:6.)


Li Santil hu 3 JUAN 1\nLi Rox Hu li Quixtz'i̱ba li San Juan\nXq'uebal xsahil xch'o̱l\n1 Nintz'i̱bac a̱cuiq'uin, at hermano Gayo. La̱in aj c'amol be cha̱cuu sa' la̱ pa̱ba̱l. Relic chi ya̱l nak nacatinra. 2 At inherma̱n, yo̱quin chi tijoc cha̱cuix re nak us tat-e̱lk riq'uin chixjunil li c'a'ru ta̱ba̱nu. Ut nintijoc ajcui' cha̱cuix re nak cauhakat. Ninnau nak ti̱c la̱ ch'o̱l chiru li Dios. 3 C'ajo' nak nasaho' sa' inch'o̱l nak neque'c'ulun li herma̱n cuiq'uin ut nacuabi resil nak ti̱c a̱ch'o̱l. Ut ninnau nak yo̱cat chixba̱nunquil li xya̱lal. 4 A'an a'in li k'axal nasaho' cui' inch'o̱l nak nacuabi resil nak eb li kaherma̱n cuanqueb sa' xya̱lal. Eb a'an chanchaneb li cualal inc'ajol xban nak que'pa̱ban chicuu.\nLaj Gayo cha̱bil quixba̱nu riq'uin xtenk'anquileb li herma̱n\n5 At inherma̱n, k'axal lok' li nacaba̱nu nak nacatenk'aheb li herma̱n, usta inc'a' nacanauheb ru. 6 Eb a'an que'xch'olob xya̱lal arin chiruheb li herma̱n chanru nak nacaraheb. Chatenk'aheb chi cha̱bil jo' naraj li Dios nak te'xic chixyebal ra̱tin li Dios sa' jalan na'ajej. 7 Eb a'an xe'oc chi xic xban nak te'raj xba̱nunquil xc'anjel li Jesucristo. Ut inc'a' que'xc'ul xk'ajca̱munquileb chiruheb li ma̱ji' neque'xpa̱b li Dios. 8 Jo'can nak tento takatenk'aheb li cui̱nk a'in xban nak kech aj c'anjeleb chixch'olobanquil li xya̱lal.\nLix yibal ru xna'leb laj Diótrefes\n9 Cuan c'a'ru xintz'i̱ba sa' li hu li xintakla riq'uineb laj pa̱banel aran. Abanan li herma̱n Diótrefes, a'an naxnimobresi rib ut inc'a' naxc'ul xch'o̱l li c'a'ru xintz'i̱ba. Naraj takla̱nc sa' e̱ya̱nk ut inc'a' naxq'ue incuanquil. 10 Nak tinxic aran toxink'us ut che̱ru che̱junilex tinye li c'a'ru yo̱ chixba̱nunquil. Yo̱ chixyebal c'a'ak re ru chi a̱tinul chikix. Ut moco nac'ojla ta xch'o̱l riq'uin a'an. Toj cuan cui'chic c'a'ak re ru inc'a' us naxba̱nu. Inc'a' naxc'uleb li herma̱n sa' li rochoch ut naxic chixtacchi'inquileb li herma̱n li neque'raj raj xc'ulbal li ula', ut narisiheb sa' xya̱nkeb laj pa̱banel cui neque'xc'ul li rula'eb.\n11 At inherma̱n, ma̱tzol a̱cuib riq'uin li inc'a' us. A' ban li us ta̱ba̱nu. Li ani naba̱nun re li us, a'an ralal xc'ajol li Dios. Ut li ani naxba̱nu li inc'a' us, toj ma̱ji' naxpa̱b li Dios. 12 Chixjunileb neque'xye nak cha̱bil li herma̱n Demetrio. Ut relic chi ya̱l nak lix yu'am nac'utuc re lix cha̱bilal. Jo'can ajcui' nakaye la̱o. Ut la̱at nacanau nak li nakaye la̱o a'an ya̱l.\nXrakbal li hu riq'uin sahil ch'o̱lej\n13 Cuan raj nabal chic tinye a̱cue, abanan inc'a' nacuaj xtz'i̱banquil sa' li hu a'in. 14 Yo̱quin chixc'oxlanquil nak chi se̱b takil kib re nak ta̱ru̱k taka̱tina kib. 15 Chicua̱nk taxak li tuktu̱quil usilal a̱cuiq'uin. Eb li herma̱n arin neque'xtakla xsahil a̱ch'o̱l. Ut chaq'ue ajcui' xsahil xch'o̱leb li kech aj pa̱banelil chi xjunju̱nkaleb.


FILIPENSES 2 KEK - Chetzolak e̱rib riqˈuin li Cristo - Bible Gateway\nFILIPENSES 2 Kekchi (KEK)\nChetzolak e̱rib riqˈuin li Cristo\n2 Anakcuan nacuaj xpatzˈbal e̱re: ¿Ma cuan xya̱lal chokˈ e̱re la̱ex nak xepa̱b li Cristo? ¿Ma cˈojcˈo e̱chˈo̱l xban nak raro̱quex xban li Cristo? ¿Ma junaj ru le̱ chˈo̱l che̱junilex xban li Santil Musikˈej li cuan e̱riqˈuin? ¿Ma nequera e̱rib chi ribil e̱rib? ¿Ma nequeruxta̱na e̱ru chi ribil e̱rib? 2 Anakcuan nintzˈa̱ma ajcuiˈ che̱ru nak junajak taxak e̱chˈo̱l re nak junelic sahak saˈ inchˈo̱l e̱riqˈuin. Cherahak e̱rib chi ribil e̱rib ut chexcua̱nk saˈ xya̱lal chi ribil e̱rib ut junajak taxak le̱ cˈaˈux. 3 Incˈaˈ te̱ba̱nu cˈaˈak re ru yal xban nak cuan li cˈaˈru te̱ra, chi moco te̱ba̱nu yal re xnimobresinquil e̱rib. Checubsihak ban e̱rib. Me̱cˈoxla nak kˈaxal nim e̱cuanquil chiruheb le̱ ras e̱ri̱tzˈin. 4 Mexcˈoxlac caˈaj cuiˈ chirix cˈaˈru us chokˈ e̱re la̱ex. Chexcˈoxlak aj ban cuiˈ chirix li us ta̱e̱lk chokˈ reheb le̱ ras e̱ri̱tzˈin. 5 Chetzolak e̱rib riqˈuin li Jesucristo re nak juntakˈe̱tak le̱ naˈleb riqˈuin lix naˈleb aˈan. 6 Li Jesucristo tzˈakal Dios, aban incˈaˈ quicˈoxlac xcanabanquil lix lokˈal. 7 Quixcanab ban lix lokˈal nak quicˈulun saˈ ruchichˈochˈ. Tzˈakal cui̱nk joˈ la̱o nak quiyoˈla saˈ ruchichˈochˈ ut quicˈanjelac saˈ kaya̱nk. 8 Ut nak quicuan saˈ ruchichˈochˈ quixcubsi rib ut quixba̱nu li quiraj li Dios toj retal nak quicam chiru li cruz. 9 Ut xban nak quixba̱nu chi joˈcan, li Dios quixqˈue xnimal xlokˈal. “Ka̱cuaˈ” quixqˈue chokˈ xcˈabaˈ xban nak aˈan li kˈaxal lokˈ ut li kˈaxal nim xcuanquil. 10 Li Dios quixba̱nu aˈan re nak chixjunileb teˈxcuikˈib rib chixlokˈoninquil li Ka̱cuaˈ Jesucristo nak teˈrabi lix cˈabaˈ. Teˈxcuikˈib ribeb chixlokˈoninquil chixjunileb li cuanqueb saˈ choxa ut li cuanqueb saˈ ruchichˈochˈ joˈqueb ajcuiˈ li camenakeb. 11 Li Dios quixqˈue xlokˈal li Jesucristo re nak chixjunileb teˈxchˈolob xya̱lal riqˈuin xtzˈu̱mal re nak li Jesucristo, aˈan li Ka̱cuaˈ ut teˈxqˈue xlokˈal li Acuabej Dios.\nEb laj pa̱banel, aˈanakeb lix cutan xsaken li ruchichˈochˈ\n12 Ex inherma̱n, raro̱quex inban, junelic xexpa̱ban chicuu nak cuanquin chak e̱riqˈuin. Joˈcan ajcuiˈ te̱ba̱nu anakcuan nak ma̱ anihin e̱riqˈuin. Junelic chexcˈoxlak chirix le̱ colbal. Cheqˈuehak taxak e̱chˈo̱l chixba̱nunquil li cˈaˈru naraj li Ka̱cuaˈ re nak ta̱tzˈaklok ru le̱ colbal. 13 Li Dios yo̱ chi cˈanjelac e̱riqˈuin ut yo̱ che̱tenkˈanquil re nak saˈ le̱ chˈo̱l ta̱ala̱k chak xba̱nunquil li cˈaˈru naraj ut aˈan ajcuiˈ naqˈuehoc e̱cuanquil chixba̱nunquil. 14 Me̱choki e̱rib ut me̱cuechˈi e̱rib. Cheba̱nuhak ban chixjunil saˈ xya̱lal. 15 Cheba̱nuhak chixjunil saˈ xya̱lal re nak chicˈutu̱nk nak chi anchal e̱chˈo̱l nequexpa̱ban ut re nak ma̱ ani ta̱a̱tinak che̱rix. La̱ex ralal xcˈajol li Dios ut ma̱cˈaˈak e̱ma̱c usta cuanquex saˈ xya̱nkeb laj ma̱c, li incˈaˈ useb xnaˈleb. Ut xban nak ti̱c e̱chˈo̱l, nak yo̱kex chixyebal resil li colba‑ib chiruheb, chiruheb chanchanakex li chahim li nalemtzˈun chiru kˈojyi̱n. 16 Cui joˈcan yo̱kex, cˈajoˈ nak ta̱sahokˈ saˈ inchˈo̱l e̱riqˈuin nak tol‑e̱lk cuiˈchic li Jesucristo. Ta̱sahokˈ inchˈo̱l xban nak tinnau nak cuan rajbal chixjunil li xinba̱nu nak xincˈanjelac saˈ e̱ya̱nk. 17 Cui tincamsi̱k xban nak xexintenkˈa saˈ le̱ pa̱ba̱l, ma̱cˈaˈ naxye. Ta̱sahokˈ saˈ inchˈo̱l nak textzˈako̱nk la̱ex riqˈuin li sahil chˈo̱lejil li tincˈul la̱in. 18 Chisahokˈ taxak saˈ kachˈo̱l saˈ comonil.\nLaj Timoteo ut laj Epafrodito taklanbileb xban laj Pablo riqˈuineb laj Filipos\n19 Cui li Ka̱cuaˈ Jesucristo naraj, chi se̱b tintakla laj Timoteo che̱rilbal. Ta̱cˈojla̱k inchˈo̱l nak tincuabi e̱resil. 20 Ma̱ jun chic cuan juntakˈe̱t xcˈaˈux cuiqˈuin joˈ laj Timoteo. Aˈan kˈaxal nacˈoxlac ajcuiˈ che̱rix la̱ex. 21 Eb li jun chˈol chic junes li us chokˈ reheb aˈan nequeˈxcˈoxla ut incˈaˈ nequeˈxcˈoxla xba̱nunquil li naraj li Jesucristo. 22 Ac nequenau nak cha̱bil xnaˈleb laj Timoteo. Nequenau chanru nak naxqˈue xchˈo̱l chi cˈanjelac cuochben chixyebal resil li colba‑ib. Ninxtenkˈa joˈ junak alalbej naxtenkˈa lix yucuaˈ. 23 Joˈcan nak nacuaj xtaklanquil laj Timoteo e̱riqˈuin nak ac xinnau chanru tincana̱k cuiˈ arin. 24 Ut ninnau nak li Ka̱cuaˈ tinixtenkˈa re nak ta̱ru̱k tincuulak chi junpa̱t e̱riqˈuin. 25 Ut nincˈoxla ajcuiˈ nak tento tintakla li herma̱n Epafrodito e̱riqˈuin. Aˈan naxqˈue ajcuiˈ xchˈo̱l chi cˈanjelac cuochben ut aˈan li xetakla chak chintenkˈanquil saˈ e̱cˈabaˈ la̱ex. 26 Ta̱raj cuiˈchic rilbal e̱ru. Yo̱ che̱cˈoxlanquil xban nak naxnau nak xerabi resil nak xyajer. 27 Ya̱l nak quiyajer. Caˈchˈin chic ma̱ quicam. Abanan li Dios quiril xtokˈoba̱l ru ut quiril ajcuiˈ xtokˈoba̱l cuu la̱in. Joˈcan nak quixqˈuirtesi. Cui ta quicam, kˈaxal raj cuiˈchic quixqˈue xrahil inchˈo̱l. 28 Joˈcan nak nacuaj xtaklanquil chi junpa̱t e̱riqˈuin re nak ta̱sahokˈ saˈ e̱chˈo̱l nak te̱ril cuiˈchic ru. Ut ta̱sahokˈ ajcuiˈ saˈ inchˈo̱l la̱in nak ta̱cuulak e̱riqˈuin. La̱in ninnau nak aˈan chic ta̱tenkˈa̱nk e̱re. 29 Checˈulak chi kˈaxal sa saˈ e̱chˈo̱l xban nak kech aj pa̱banelil kib. Cheqˈuehak xlokˈal eb laj pa̱banel joˈ li jun aˈan. 30 Nak yo̱ chi cˈanjelac chiru li Ka̱cuaˈ, caˈchˈin chic ma̱ quicam. Quixqˈue rib saˈ raylal re intenkˈanquil xban nak ma̱ anihex la̱ex chintenkˈanquil.


Li Jesus naʼaatinak rikʼin li ixq | Xnaʼlebʼ li Santil Hu re li kokʼal\nLi Jesus naʼaatinak rikʼin jun li ixq chire li bʼekbʼilhaʼ\nAk xnumeʼk li Paswa naq li Jesus ut ebʼ li xtzolom keʼsutqʼiik Galilea. Naq yookebʼ chi xik keʼnumeʼk Samaria ut keʼkanaak chixkʼatq li tenamit Sicar, saʼ li xbʼekbʼilhaʼ laj Jacob. Li Jesus kikanaak chi hilank aran naq ebʼ li xtzolom xkohebʼ saʼ li tenamit chi xloqʼbʼal li tzakahemq.\nKiwulak jun li ixq chi risinkil xhaʼ, ut li Jesus kixye re: «Kʼe bʼayaq wukʼaʼ». Li ixq kixye re: «Kʼaʼut nakat-aatinak wikʼin wi laaʼin aj Samaria? Ebʼ laj Judiiy inkʼaʼ nekeʼraatina ebʼ laj Samaria». Li Jesus kixye: «Wi nakaanaw raj anihin, taapatzʼ raj aahaʼ we, ut tinkʼe raj aawe xhaʼil li yuʼam». Li ixq kixpatzʼ re: «Kʼaru nakaawaj xyeebʼal? Wi maakʼaʼ rikʼin kʼaru taawisi aahaʼ». Li Jesus kixsume: «Li t-ukʼuq re li haʼ li tinkʼe laaʼin maajunwa chik tchaqiq re». Li ixq kixye: «Kʼe we li haʼ aʼin, qaawaʼ».\nMoqon chik, li Jesus kixye: «Bʼoq chaq laabʼeelom». Aʼan kixye: «Maakʼaʼ inbʼeelom». Li Jesus kixye: «Yaal, xbʼaan naq oobʼ aabʼeelom ak xwank ut moko sumsuukat ta rikʼin li winq li wank aawikʼin». Aʼan kixye: «Nawil naq laaʼat propeet. Lintenamit naxye naq tooruuq xloqʼoninkil li Yos saʼ li tzuul aʼin, abʼan ebʼ laj Judiiy nekeʼxye naq kaʼajwiʼ tqaloqʼoni li Yos saʼ Jerusalen. Laaʼin ninkʼoxla naq li Sikʼbʼil Ru tchalq tixkʼut chiqu chanru xloqʼoninkil li Yos». Tojaʼ naq, li Jesus kixye jun li aatin li maajunwa xyehom chaq: «Laaʼin li Sikʼbʼil Ru».\nLi ixq xkoho saʼ aanil ut kixye rehebʼ laj Samaria: «Chanchan naq xintaw li Sikʼbʼil Ru. Naxnaw chixjunil linyuʼam. Kimqex ut ilomaq». Joʼkan naq, xkohebʼ rikʼin saʼ li bʼekbʼilhaʼ re rabʼinkil li xkʼutum li Jesus.\nTojaʼ naq, ebʼ laj Samaria keʼxye re li Jesus naq tkanaaq rikʼinebʼ. Ut wiibʼ kutan kikanaak saʼ li tenamit aʼin ut naabʼal li naʼlebʼ kixkʼut chiruhebʼ, ut naabʼalebʼ keʼpaabʼank re. Tojaʼ naq, keʼxye re li ixq: «Anaqwan naq xqabʼi li winq aʼin, chʼolchʼo chiqu naq aʼan tzʼaqal laj kolol re li ruuchichʼochʼ».\n«Li ani tchaqiq re chalqaq. Li t-ajoq re, rukʼaʼq chi maatan xhaʼil li yuʼam» (Apocalipsis 22:17).\nEbʼ li patzʼom: Kʼaʼut li ixq aj Samaria kisachk xchʼool naq li Jesus kiʼaatinak rikʼin? Kʼaru kixye li Jesus re li ixq aʼin?


Jeremías 49 - Sagrada Biblia [[Sagrada Biblia] Qeqchi Bible]\nJoßcaßin quixye li Kâcuaß li nimajcual Dios chirixeb laj Amón: —¿Ma mâcßaß ta biß ralal xcßajoleb laj Israel? ¿Ma mâcßaßeb ta biß ralal xcßajoleb teßêchanînk re lix naßajeb? ¿Cßaßut nak eb laj Amón li nequeßlokßonin li yîbanbil dios Milcom queßxchap li naßajej Gat? ¿Cßaßut nak xeßcana chi cuânc saß eb li tenamit aßan?\nTâcuulak xkßehil nak eb laj Amón li cuanqueb saß li tenamit Rabá teßrabi nak eb li tenamit teßxjap reheb chi pletic. Ut li tenamit juqßuinbil chic tâcanâk. Eb li tenamit li cuanqueb chi xjun sutam teßcßatekß. Ut eb laj Israel teßrêchani cuißchic li naßajej li quimakßeß chiruheb xbaneb laj Amón, chan li Kâcuaß.\nChexyâbak lâex li cuanquex Hesbón xban nak quisacheß ruheb li tenamit Hai. Japomak êre lâex li cuanquex Rabá. Qßuehomak li kßes ru tßicr chêrix ut chexyâbak. Texxic yalak bar chi saß li tzßac li sutsu cuiß li tenamit xban nak li yîbanbil dios Milcom tâcßamekß chi prêxil rochbeneb laj tij ut eb li cuanqueb xcuanquil.\n¿Cßaßut nak nequenimobresi êrib xban li ru takßa li na-el cuiß chi us li acuîmk? Lâex li incßaß us ênaßleb, ¿ma incßaß nequeqßue retal nak tâsachekß ru li ru takßa? ¿Cßaßut nak nequecßojob êchßôl saß xbên lê biomal? Ut nequeye “¿Ani ta cuiß târûk chi châlc chi pletic kiqßuin?” chanquex.\nLâin texinqßue chi xucuac xbaneb chixjunileb li cuanqueb chêjun sutam. Chêjunilex tex-isîk saß li naßajej li cuanquex cuiß. Ut mâ ani tâchßutubânk reheb li teßêlelik.\nAbanan, mokon chic lâin tinqßueheb cuißchic chi sukßîc saß lix naßajeb li ralal xcßajol laj Amón ut sa chic teßcuânk, chan li Kâcuaß li nimajcual Dios.\nJoßcaßin quixye li Kâcuaß li nimajcual Dios chirixeb laj Edom: —¿Ma mâcßaß chic xnaßlebeb li cuanqueb Temán? ¿Ma incßaß chic naru teßxqßue xnaßlebeb li tenamit laj qßuehol naßleb? ¿Ma xsach lix naßlebeb?\nElenkex chi junpât ut mukumak chak êrib saß eb li ochoch pec lâex li cuanquex Dedán xban nak lâin tinqßue li raylal saß xbêneb li ralal xcßajol laj Esaú nak tinqßueheb chixtojbal rix lix mâqueb.\nNak teßsicßok uvas, ¿ma incßaß ta biß teßxcanab caßchßinak li ru? Ut nak nequeßchal laj êlkß chiru kßojyîn, ¿ma incßaß ta biß teßxcßam caßaj cuiß li joß qßuial nequeßraj chokß reheb?\nAbanan lâin tinmakß chiruheb li ralal xcßajol laj Esaú chixjunil li cßaßru cuan reheb. Tincanab chi cutanquil li naßajej li nequeßxmuk cuiß ribeb. Teßsachekß ruheb li ralal xcßajol, eb li rechßalal ut eb li rech cabal. Teßsachekß ruheb chi junaj cua.\nCanabomakeb li mâcßaß xnaß xyucuaßeb. Lâin tin-ilok reheb. Ut eb li xmâlcaßan naru teßxcßojob xchßôleb cuiqßuin.\nLi Kâcuaß quixye chi joßcaßin: —Cui eb li mâcßaßeb xmâc queßqßueheß chixcßulbal li raylal, ¿ma tojaß ta chic lâex incßaß texqßuehekß chixtojbal rix lê mâc? Tento nak lâex têtoj rix lê mâc.\nSaß incßabaß lâin xinbânu jun li juramento ut xinye nak li tenamit Bosra tâsachekß ru ut xucuajel chic rilbal tâcanâk. Tzßektânanbilak ut majecuanbilak. Chixjunileb li tenamit li cuanqueb chi xjun sutam teßsachekß ruheb chi junaj cua, chan li Dios.\nLaj Jeremías quixye: —Li Kâcuaß quiâtinac cuiqßuin. Quixtaklaheb lix takl chixyebal reheb li xnînkal ru tenamit nak teßxchßutubeb lix soldado ut teßxcauresi ribeb chi pletic riqßuineb laj Edom.\nLi Dios quixye: —Anakcuan lâin tincuisi lix cuanquileb saß xyânkeb li xnînkal ru tenamit ut tzßektânanbilakeb chic.\nXeßxbalakßi ribeb nak xeßxqßue xxiuheb li tenamit. Xeßxbalakßi ribeb nak xeßxnimobresi ribeb. Eb aßan xeßxyîb lix naßajeb saß xyânkeb li sakônac saß eb li nînki tzûl joß naxbânu li tßiu. Abanan usta najt xteram teßxyîb chak lix naßajeb, lâin tebincubsi chak toj aran.\nXucuajel chic rilbaleb laj Edom teßcanâk. Chixjunileb li teßnumekß aran teßsach xchßôleb ut teßxhob xban li cßaßru teßxcßul.\nJoß nak queßsacheß ru li tenamit Sodoma ut Gomorra rochbeneb li cocß tenamit li cuanqueb chi xjun sutam, joßcan ajcuiß teßxcßul eb laj Edom nak teßsachekß ruheb. Mâ ani chic teßcuânk saß li tenamit aßan, chan li Dios.\nLâin tincuisiheb laj Edom saß lix naßajeb chi junpât. Chanchanakin jun li cakcoj li na-el saß li qßuicheß chire li nimaß Jordán chixsicßbal xtzacaêmk. Lâin tinsicß ru junak ut aßan tinqßue chi cßanjelac saß li naßajej aßan. ¿Ma mâcuaß ta biß lâin yâl cue? ¿Ma cuan ta biß junak tânumtâk chicuu lâin? ¿Ma cuan ta biß junak târûk tixxakab rib chicuu? chan li Dios.\nAbihomak li cßaßru quixcßûb ru xbânunquil reheb laj Edom li Kâcuaß. Abihomak li cßaßru tixbânu reheb li cuanqueb Temán. Quelonbil nak teßisîk li mâcßaßeb chic xmetzßêu saß li tenamit aßan ut tâsachekß ru lix naßajeb.\nNak tâsachekß ru li tenamit aßan, chixjunileb li cuanqueb saß ruchichßochß sicsotkeb xbaneb xxiu nak teßrabi li chokînc. Tâabîk lix yâbeb chi najt toj saß li Caki Palau.\nQßuehomak retal. Eb li xicß nequeßiloc reheb laj Bosra yôqueb chi châlc chixsachbal ruheb. Chanchaneb li tßiu nak naxic chixchapbal lix tib. Saß eb li cutan aßan eb li soldado aj Edom sicsotkeb. Chanchanakeb jun li ixk li yô chi cßuluc raylal.\nJoßcaßin quixye li Kâcuaß chirixeb laj Damasco: —Queßsach xchßôleb li cuanqueb aran Hamat ut eb li cuanqueb Arfad xban nak queßrabi resil li raylal li tâchâlk. Incßaß chic cßojcßo xchßôleb. Chanchaneb li palau li yô chi ecßânc ru.\nIncßaß chic cauheb xchßôl laj Damasco. Yôqueb chi êlelic xban xxiuheb. Cßajoß li raylal yôqueb chixcßulbal. Chanchaneb jun li ixk oc re chi qßuirâc.\n¿Cßaßut nak xcßul li tenamit aßin chi joßcaßin? Aßin li tenamit li qßuebil xlokßal junxil. Aßin li tenamit li quisahoß cuiß inchßôl.\nRelic chi yâl nak eb li sâj cuînk teßcanâk chi tßantßo saß eb li be. Ut eb li soldado teßcamsîk saß li plêt saß eb li cutan aßan, chan li Kâcuaß.\nLâin tincßateb li tzßac li sutsu cuiß li tenamit Damasco ut tâcßatekß lix palacio li rey Ben-adad, chan li Kâcuaß.\nAßan aßin li quixye li Kâcuaß chirixeb li ralal xcßajol laj Cedar ut chirixeb li xnînkal ru tenamit li cuanqueb Hazor li teßêchanîk xban laj Nabucodonosor lix reyeb laj Babilonia. Li Kâcuaß quixye: —Ayukex chi pletic riqßuineb li cuanqueb Cedar ut sachomakeb ru li cristian li cuanqueb saß li este.\nTeßchapekß ut teßcßamekß lix quetômkeb ut eb lix muhebâleb yîbanbil riqßuin tßicr. Tâcßamekß lix muhebâleb ut chixjunil li cßaßru cuan reheb, joß eb ajcuiß lix camello. Ut eb li cristian teßxjap re chixyebal: —Kßaxal ra yô chi cßulmânc yalak bar.\nElenkex chi junpât. Mukumak êrib saß eb li nînki ochoch pec lâex li cuanquex Hazor, xban nak li rey Nabucodonosor xcßûb ru chanru nak tixsach êru, chan li Kâcuaß.\nAyukex chi pletic riqßuin li nimla tenamit li cßojcßo xchßôleb xban nak cuan chixjunil li cßaßru reheb. Li tenamit aßan moco sutsu ta saß tzßac chi moco tzßaptzßo ta li oquebâl. Xjunes cuan li tenamit.\nTeßchapekß ut teßcßamekß eb lix camello ut eb lix quetômk. Lâin tinjeqßuiheb ru ut tintaklaheb saß najtil tenamit. Chanchan nak teßcßamekß xban ikß. Raylal tâchâlk saß xbêneb yalak bar, chan li Kâcuaß.\nLi tenamit Hazor tâcanâk chokß xnaßajeb laj xoj. Mâcßaß chic cuânk aran. Mâcßaßak chic cristian sa li tenamit aßan, chi moco teßnumekß aran.\nAßan aßin li quixye li Kâcuaß re laj Jeremías chirix li naßajej Elam nak tojeß qui-oc laj Sedequías chokß xreyeb laj Judá.\nJoßcaßin quixye li Kâcuaß li nimajcual Dios: —Lâin tinqßueheb chi camsîc chixjunileb li cuînk li queßxnau cutuc riqßuin tzimaj li nequeßxcacuubresi cuiß xchßôleb li tenamit Elam.\nTebinqßue chi châlc saß xcâ pacßalil li ruchichßochß eb li teßchâlk chi pletic riqßuineb laj Elam ut teßjeqßuîk ruheb saß chixjunil li ruchichßochß. Ut mâ jun li xnînkal tenamit incßaß ta teßcuulak eb laj Elam chixcolbal cuiß ribeb.\nTincanabeb laj Elam chi sachecß ruheb xbaneb li xicß nequeßiloc reheb, li teßajok xcamsinquileb. Xban nak xnumta lin joskßil saß xbêneb, lâin tintakla xcamsinquileb chi chßîchß toj retal nak teßosokß chixjunileb, chan li Kâcuaß.\nLâin tinxakab lin cuanquil aran Elam ut lâin tinsacheb ru lix reyeb laj Elam ut eb li nequeßtenkßan re.Abanan tâcuulak xkßehil nak lâin tinqßueheb cuißchic chi sukßîc saß lix naßajeb li ralal xcßajol laj Elam ut sa chic teßcuânk, chan li Kâcuaß.\nAbanan tâcuulak xkßehil nak lâin tinqßueheb cuißchic chi sukßîc saß lix naßajeb li ralal xcßajol laj Elam ut sa chic teßcuânk, chan li Kâcuaß.


1 CORINTIOS 1 KEK - Li Xbe̱n Hu li Quixtzˈi̱ba li San - Bible Gateway\n1 CORINTIOS 1 Kekchi (KEK)\nLi Xbe̱n Hu li Quixtzˈi̱ba li San Pablo reheb laj Corinto\nXqˈuebal xsahileb xchˈo̱l\n1 La̱in laj Pablo. Sicˈbil chak cuu xban li Dios re nak tincˈanjelak chokˈ x‑apóstol li Jesucristo xban nak joˈcan quiraj li Dios. Cuochben laj Sóstenes li cuech aj pa̱banelil. 2 Yo̱quin chixtzˈi̱banquil li hu aˈin e̱riqˈuin la̱ex aj pa̱banel li cuanquex saˈ li tenamit Corinto. Santobresinbilex saˈ xcˈabaˈ li Jesucristo ut sicˈbil e̱ru xban li Dios chokˈ ralal xcˈajol. Ut sicˈbil ajcuiˈ ruheb chixjunileb li cuanqueb yalak bar li nequeˈxya̱ba xcˈabaˈ li Jesucristo. Aˈan li kaDios chikajunilo la̱o li nocopa̱ban re. 3 Chicua̱nk taxak e̱riqˈuin li usilal ut li tuktu̱quilal li nachal riqˈuin li Dios li kaYucuaˈ ut riqˈuin li Ka̱cuaˈ Jesucristo.\nLi rusilal li Dios nequecˈul saˈ xcˈabaˈ li Cristo\n4 Junelic ninbantioxi chiru li Dios nak nintijoc che̱rix la̱ex ut ninbantioxi ajcuiˈ chiru li Dios nak xema̱tani li rusilal li Dios saˈ xcˈabaˈ li Jesucristo. 5 Xban nak junajex chic riqˈuin li Cristo, xema̱tani li rusilal li Dios. Cha̱bil chic nequex‑a̱tinac ut cha̱bil chic le̱ naˈleb xban nak nequenau chic li xya̱lal. 6 Ac xema̱tani li rusilal li Dios ut nacˈutun nak ya̱l li quinye e̱re chirix li Cristo. 7 Ac xema̱tani li usilal li naxqˈue li Santil Musikˈej ut ma̱cˈaˈ chic nequeroybeni. Caˈaj chic lix cˈulunic li Ka̱cuaˈ Jesucristo nequeroybeni. 8 Li Dios yo̱k chixqˈuebal xcacuub le̱ chˈo̱l chalen toj saˈ rosoˈjic li cutan re nak ma̱cˈaˈak e̱ma̱c saˈ li cutan nak tol‑e̱lk li Ka̱cuaˈ Jesucristo. 9 Li Dios junelic naxqˈue li naxyechiˈi ut aˈan ajcuiˈ li quisicˈoc e̱ru re nak texcua̱nk chi sum a̱tin riqˈuin li Ralal, aˈ li Ka̱cuaˈ Jesucristo.\nXqˈuebal xnaˈlebeb laj pa̱banel re nak junajakeb xchˈo̱l\n10 Ex inherma̱n, saˈ xcˈabaˈ li Ka̱cuaˈ Jesucristo nintzˈa̱ma che̱ru nak junajak le̱ naˈleb. Ma̱cˈaˈak li jachoc ib saˈ e̱ya̱nk. Junajak ban le̱ cˈaˈux ut junajak le̱ chˈo̱l. 11 Ninye e̱re chi joˈcaˈin xban nak lix comoneb lix Cloé xeˈyehoc resil cue nak cuan cuechˈi̱nc ib saˈ e̱ya̱nk. 12 ¿Cˈaˈut nak jalan jala̱nk nequecˈoxla che̱ju̱nkal? Cuan nequeˈxye: La̱o xtzolom laj Pablo. Ut cuan nequeˈxye: La̱o xtzolom laj Apolos. Ut cuan ajcuiˈ li nequeˈxye: La̱o xtzolom laj Pedro ut cuan cuiˈchic nequeˈxye: La̱o xtzolom li Cristo. 13 Abanan la̱in tinpatzˈ e̱re, ¿ma nabal ta biˈ li Cristo? Incˈaˈ. Jun ajcuiˈ. ¿Ma quinqˈueheˈ ta biˈ la̱in chiru cruz saˈ e̱cˈabaˈ la̱ex? ¿Ma saˈ incˈabaˈ ta biˈ la̱in quecˈul li cubi haˈ? 14 Ninbantioxi chiru li Dios nak ma̱cuaˈ la̱in quincubsin e̱haˈ. Caˈaj cuiˈ laj Crispo ut laj Gayo quincubsi xhaˈeb. 15 Cui ta la̱in quincubsin e̱haˈ, ma̱re raj quecˈoxla nak quinba̱nu saˈ incˈabaˈ la̱in. 16 Ut quincubsi ajcuiˈ xhaˈeb li cuanqueb saˈ rochoch laj Estéfanas. Incˈaˈ chic jultic cue ma cuan chic quincubsiheb xhaˈ. 17 Li Cristo incˈaˈ quinixtakla chak chi cubsi̱nc haˈ. Quinixtakla ban chak chixjulticanquil resil li colba‑ib. Abanan ma̱cuaˈ riqˈuin a̱tin chˈaˈaj xtaubal ru xya̱lal quina̱tinac. Cui ta riqˈuin a̱tin chˈaˈaj xtaubal ru quina̱tinac, cuan raj incˈaˈ queˈtaˈoc ru ut ta̱cana̱k raj chi ma̱cˈaˈ rajbal xcamic li Cristo chiruheb.\nXjulticanquil Xcamic li Cristo\n18 Nak nequeˈrabi resil lix camic li Cristo chiru li cruz, ma̱cˈaˈ na‑oc cuiˈ chiruheb li teˈxic saˈ xbalba. To̱ntil naˈleb aˈan chanqueb. Aban chiku la̱o li ac xocoleˈ kˈaxal lokˈ aˈan xban nak aˈan xcuanquil li Dios. 19 Joˈcaˈin tzˈi̱banbil retalil saˈ li Santil Hu:\nTinsacheb xcuanquil li cuanqueb xnaˈleb xjuneseb rib.\nTintzˈekta̱na xcˈaˈuxeb li nequeˈrecˈa rib nak cuanqueb xnaˈleb.\n20 Chiru li Dios ma̱cˈaˈ nequeˈoc cuiˈ li cuanqueb xnaˈleb xjuneseb. Ma̱cˈaˈ nequeˈoc cuiˈ laj tzolonel. Ut ma̱cˈaˈ nequeˈoc cuiˈ li nequeˈxnau a̱tinac chirix lix naˈleb li ruchichˈochˈ. Lix naˈleb li ruchichˈochˈ to̱ntil naˈleb ut ma̱cˈaˈ na‑oc cuiˈ chiru li Dios. 21 Li Dios naxnau chixjunil. Ac cuan saˈ xchˈo̱l li Dios nak li cuanqueb saˈ ruchichˈochˈ ma̱ jaruj teˈxtau ru xnaˈleb li Dios yal xjuneseb rib. Joˈcan nak quiraj xcolbaleb li teˈpa̱ba̱nk re li resil li colba‑ib usta cuan li nequeˈyehoc re nak to̱ntil naˈleb li yo̱co chixjulticanquil che̱ru chirix li Cristo. 22 Aˈin to̱ntil naˈleb chiruheb laj judío xban nak teˈraj nak ta̱cˈutekˈ junak milagro chiruheb. To̱ntil naˈleb chiruheb li ma̱cuaˈeb aj judío xban nak caˈaj cuiˈ xnaˈleb li ruchichˈochˈ nequeˈxqˈue xcuanquil. 23 Aban la̱o nakachˈolob xya̱lal nak li Cristo quicam chiru li cruz re kacolbal. Abanan li ca̱mc chiru cruz xuta̱nal chiruheb laj judío ut incˈaˈ nequeˈraj xtaubal xya̱lal lix camic li Cristo. Joˈcan nak chiruheb laj judío li xya̱lal lix camic li Cristo chanchan jun li pec nequeˈxtich rokeb chiru. Joˈcan ajcuiˈ chiruheb li ma̱cuaˈeb aj judío, li xya̱lal lix camic li Cristo to̱ntil naˈleb chiruheb. 24 Abanan chiku la̱o li sicˈbil ku xban li Dios, usta la̱o aj judío usta ma̱cuaˈo aj judío, riqˈuin xcamic li Cristo chiru cruz nakil xcuanquil li Dios nak coxcol ut nakanau chic chanru xnaˈleb li Dios. 25 Kˈaxal cuiˈchic cuan xnaˈleb li Dios chiruheb li cui̱nk usta yal to̱ntil naˈleb chiruheb li incˈaˈ nequeˈpa̱ban. Usta nequeˈxye nak ma̱cˈaˈ xcuanquil li Dios, kˈaxal cuiˈchic nim xcuanquil chiru xcuanquileb li cui̱nk. 26 Ex herma̱n, cheqˈue retal chanru cuanquex nak quisiqˈueˈ e̱ru xban li Dios. Moco nabalex ta cuan e̱naˈleb joˈ xnaˈleb li ruchichˈochˈ. Moco nabalex ta li cuan e̱lokˈal ut incˈaˈ nabaleb saˈ e̱ya̱nk cuanqueb xcuanquil saˈ xcˈabaˈeb lix naˈ xyucuaˈ. 27 Li ma̱cˈaˈeb xnaˈleb chiruheb li cui̱nk, li Dios quixsiqˈueb ru re nak teˈcˈutekˈ xxuta̱neb li cuanqueb xnaˈleb saˈ ruchichˈochˈ. Ut li ma̱cˈaˈeb xcuanquil saˈ ruchichˈochˈ li Dios quixsiqˈueb ru re nak teˈcˈutekˈ xxuta̱neb li cuanqueb xcuanquil saˈ ruchichˈochˈ. 28 Li Dios quixsiqˈueb ru li tzˈekta̱nanbileb li ma̱cˈaˈeb xlokˈal ut li incˈaˈ nequeˈqˈueheˈ xcuanquil xbaneb li cuanqueb saˈ li ruchichˈochˈ. Quixsiqˈueb ban ru re xcubsinquil xcuanquileb li cuanqueb xnaˈleb saˈ ruchichˈochˈ. 29 Quixba̱nu chi joˈcaˈin re nak ma̱ ani tixnimobresi rib chiru li Ka̱cuaˈ. 30 Yal xban rusilal li Dios nak junajex chic riqˈuin li Jesucristo. Li Jesucristo quixakaba̱c xban li Dios re xqˈuebal kanaˈleb. Quixakaba̱c chixti̱cobresinquil li kachˈo̱l chiru li Dios ut chikasantobresinquil. Ut saˈ xcˈabaˈ li Cristo cuybil sachbil li kama̱c. 31 Joˈcan nak caˈaj cuiˈ li Ka̱cuaˈ takanimobresi. Joˈcaˈin tzˈi̱banbil retalil saˈ li Santil Hu: Mikanimobresi kib. Chikanimobresihak ban xcuanquil li Ka̱cuaˈ.


Li Q’ol Nim Xtz’aq a’an jun raqal li hu sik’b’il ru, wan wi’ k’iila na’leb’ ninqeb’ xwankil chirix li paab’aal ut li tzol’leb’ sa’ Lix Iglees li Jesukristo reheb’ laj Santil Paab’anel sa’ Roso’jikeb’ li Kutan. Eb’ li na’leb’ a’in ke’jaltesiik ru ut ke’k’ehe’ xb’aan li Profeet aj Jose Smith, ut lix k’ihaleb’ ke’wan sa’eb’ li puktesinb’il hu re li Iglees sa’ xkutan a’an.\nLi Dios naxk’utb’esi rib’ chiru laj Moises—Laj Moises najaltesiik ru—Nak’ule’ xb’aan laj Satanas—Laj Moises kiril k’iila ruchich’och’ wankeb’ wi’ li winq—Eb’ li ruchich’och’ chi maak’a’ rajlankileb’ ke’yo’ob’tesiik xb’aan li K’ajolb’ej—Lix k’anjel ut lix loq’al li Dios a’an xk’eeb’al chi uxmank lix kolb’al chiru li kamk ut lix yu’am chi junelik li winq.\nLi Dios naxyo’ob’tesi li choxa ut li ruchich’och’—Neke’yo’ob’tesiik li jar paay li k’a’ru yo’yo—Li Dios naxyiib’ li winq, ut naxk’e x’awa’b’ejil sa’ xb’een chixjunil chik.\nLi Dios kixyiib’ chixjunil li k’a’aq re ru chi musiq’ejil rub’elaj naq kiwan sa’ tz’ejwalejil sa’ li ruchich’och’—Kixyo’ob’tesi li winq, li xb’een tz’ejwalej, sa’ xb’een li ch’och’—Li ixq a’an xtenq’ li winq jo’ xk’ulub’.\nChan ru naq laj Satanas ki’ok choq’ aj tza—Naraale li xEva—Laj Adan ut li xEva neke’t’ane’, ut na’ok li kamk sa’ li ruchich’och’.\nLaj Enok nak’utuk na’leb’, naxb’eresi li tenamit, ut naxjal xna’ajeb’ li tzuul—Naxaqab’aman li tenamit Sion—Laj Enok naril chi rub’elaj lix k’ulunik li Ralal li Winq, lix mayej a’an re xtojb’al rix li maak, ut lix waklijikeb’ laj santil paab’anel chi yo’yo—Naril chi rub’elaj lix k’ojob’ankil wi’chik li evangelio, li ch’utub’aak, li xkab’ xk’ulunik li Qaawa’, ut naq taasutq’iiq Sion.\nLaj Matusalen na’aatinak jo’ profeet—Laj Noe ut eb’ li ralal neke’xjultika li evangelio—Nanumta li nimla maa’usilal—Ink’a’ neke’ab’in chiru li aatin naq te’xjal xk’a’uxl—Li Dios naxtaqla xyeeb’al naq taasachmanq chixjunil li tz’ejwalej rik’in li B’uut’iha’.\nLaj Abraham naxsik’ li osob’tesink re li yuwa’b’ejil k’anjelil—Narahob’tesiik xb’aaneb’ li b’alaq’il aj tij sa’ Kaldea—Li Jehova naxkol—Nayeeman resil lix tiklajik ut li jolomil tenamit re Egipto.\nLaj Abraham na’el chaq Ur re taaxik Kanahan—Li Jehova naxk’ut rib’ chiru sa’ Haran—Chixjunil li osob’tesink re li evangelio nayeechi’iman reheb’ li riyajil, ut rik’in ruq’eb’ li riyajil, reheb’ chixjunil—A’an naxik Kanahan ut chirix a’an Egipto.\nEb’ li Dios neke’xk’uub’ lix yo’ob’tesinkil li ruchich’och’ ut chixjunil li k’a’ru yo’yo sa’ xb’een—Nach’olob’aman lix k’uub’anb’il na’leb’eb’ chirix li waqib’ kutan re li yo’ob’tesink.\nEb’ li Dios neke’xchoy xk’uub’ankil xna’leb’eb’ re xyo’ob’tesinkil chixjunil li k’a’aq re ru—neke’xk’e chi uxmank li Yo’ob’tesink jo’ chanru li na’leb’ ke’xk’uub’—Laj Adan naxk’e xk’ab’a’ li junjunq chi yo’yookil yo’ob’tesihom.\nJose Smith—Mateo 1\nLi Jesus naxye chi rub’elaj naq chalk re lix sachlijik Jerusalen—Na’aatinak ajwi’ chirix li xkab’ xk’ulunik li Ralal li Winq, ut lix sachlijikeb’ laj maak.\nEb’ lix Raqalil li Paab’aal 1\nLaa’o naqapaab’ li Dios, li Junelik Yuwa’b’ej, ut li Jesukristo, li Ralal, ut li Santil Musiq’ej.


Resil li Santil Hu: Li Jesus Kiwakliik sa' Musiq'ej - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nNAQ laj Pedro ut laj Juan ke'elk chaq sa' li muqleb'aal li xMaria kikanaak chi yaab'ak xb'aan naq ink'a' kixtaw li Jesus. Toja' naq li xMaria kiril wiib' li anjel chisa' li muqleb'aal. Eb' li anjel ke'xye re: ‹K'a'ut yookat chi yaab'ak?›\nLi xMaria kixye reheb' li anjel: ‹Maa'ani chik li Jesus ut ink'a' ninnaw b'ar xe'xk'am!› Naq li xMaria ki'ilok chirix, jun li winq kixye re: ‹Ani nakaasik'?›\nLi xMaria kixk'oxla naq li winq aj ilol awimq, ut a'an tana kik'amok re li Jesus. Jo'kan naq kixye re: ‹Wi' laa'at xatk'amok re, ye we b'ar xaak'e chaq›. Li winq a'an li Jesus. Li xMaria ink'a' chik kixnaw ru li Jesus xb'aan naq moko juntaq'eet ta chik li xtib'el. Naq li winq kixye li xk'ab'a' li xMaria, aran kixk'e reetal naq a'an li Jesus. Li xMaria xko sa' aanil chi xyeeb'al reheb' li xtzolom: ‹Xwil ru li Jesus!›\nSa' ajwi' li kutan a'an wiib' li xtzolom li Jesus yookeb' chi xik sa' li k'aleb'aal, Emaus, ab'an raheb' sa' xch'ool xb'aan naq kikamk li Jesus, toja' naq jun li winq ki'ochb'eenink reheb'. Ab'an naq li winq ki'ok chi aatinak chirix li Santil Hu eb' li xtzolom li Jesus ke'k'ojlaak xch'ool. Naq ke'hilank chi wa'ak ke'xk'e reetal naq li winq li yook chi ochb'eenink reheb', a'an li Jesus. Toja' naq sachamil chiruheb'. Naq ke'sutq'iik Jerusalen ke'xye reheb' li apostol naq ke'ril ru li Jesus.\nLi Jesus kixk'utb'esi rib' ajwi' chiru laj Pedro. Naq eb' li xtzolom li Jesus ke'rab'i a'in ke'saho'k sa' xch'ool. Li xwiib' chi tzolom li Jesus ke'wulak Jerusalen ut ke'xye reheb' li apostol naq sa' b'e ke'xtaw li Jesus. Ma nakaanaw k'aru kik'ulmank naq yookeb' xyeeb'al a'in?\nLi ochoch tz'aptz'o naq kutamil li Jesus chiruheb'. K'ajo' naq ke'saho'k sa' xch'ool eb' li xtzolom naq ke'ril ru! A'in nak'utunk sa' li eetalil. Yaab'asi li oob' sut naq li Jesus kixk'ut rib'?\nLaj Tomas, li apostol, moko wank ta sa' xyanqeb' naq li Jesus kixk'ut rib' chiruheb'. Jo'kan naq eb' li xtzolom li Jesus ke'xye re laj Tomas: ‹Xqil ru li Jesus!› Ab'an laj Tomas ink'a' kixpaab', xb'aan naq toj maaji' naril ru. Ak waqxaqib' kutan xyeeb'al a'in, naq kixk'ut rib' wi' chik li Jesus chiruheb'. Toj aran kixpaab' laj Tomas naq yo'yo li Jesus xb'aan naq tz'aptz'ookeb' sa' li ochoch naq kiwulak li Jesus.\nNaq li xMaria ki’ilok chirix naq wank sa’ li muqleb’aal, k’aru kixye jun li winq re li xMaria? Chanru kixk’e reetal li xMaria naq li winq a’an li Jesus?\nK’aru ke’xk’ul wiib’ li xtzolom li Jesus naq yookeb’ chi xik Emaus?\nNaq eb’ li tzolom ke’xye reheb’ li apostol naq ke’ril ru li Jesus, k’aru kik’ulmank?\nJarub’ sut kixk’ut rib’ li Jesus?\nK’aru kixye laj Tomas naq ke’xye re naq ke’ril ru li Jesus ut k’aru kik’ulmank naq kinume’k waqxaqib’ kutan?\nChaawil li naxye Juan 20:11-29.\nMa kiraj xyeeb’al li Jesus sa’ Juan 20:23 naq teneb’anb’il sa’ qab’een li kuyuk maak? (Sal. 49:3, 8; Isa. 55:7; 1 Tim. 2:5, 6; 1 Juan 2:1, 2.)\nChaawil li naxye Lucas 24:13-43.\nK’aru tento tqab’aanu re naq tqataw ru li naxye li Santil hu? (Luc. 24:32, 33; Esd. 7:10; Mat. 5:3; Hech. 16:14; Heb. 5:11-14.)


Ma Taawaj Xnawbʼal li Yaal?\nCHAAWIL SAʼ Abua Bashkir Manipuri Pidgin (West Africa) Q’eqchi’ Sesotho (South Africa) abé acholi afrikáans ahanta aklanón albanian sign language albanés alemán alemán de Pensilvania altaico amárico armenio armenio occidental asamés ateso attié aymara azerí azerí (alfabeto cirílico) bajo alemán bambara bassa de camerún bassa de liberia baulé becol belize kriol bengalí bete birmano bislama boulou búlgaro cabilé cakchiquel camboyano caribe catalán cebuano chavacano checo chichewa chin haka chino (tradicional) chino simplificado chitonga chitonga (zimbabwe) chitumbuka chiyao chokue chol chopi chuabo chuukés chuvash cibemba cinamwanga cingalés citonga congo coreano criollo de las seychelles criollo de reunión criollo haitiano criollo mauriciano criollo portugués croata damara dangme danés digor diola diula duala dusun edo efik emberá (catío) endebele endebele de Zimbabue endonga endáu enzema eslovaco esloveno español estonio ewé fante fataluku feroés finlandés fiyiano fon frafra francés fulbé de camerún ga galician galés garífuna gaélico escocés georgiano gitonga gokana griego groenlandés guadeloupean creole guaraní guaraní boliviano guianese creole gujarati gun guna hausa hebreo herero hiligaynon hindi hiri motu hmong holandés hunsrik húngaro ibinda ibo ilocano indonesio inglés irlandés islandés isoko italiano itsekiri iu mien ivatano japonés jiwaka kabardin-cherkess kabiye kachin kadazan kalanga kalenjin kamayo kannada kaonde kazajo kazajo (alfabeto árabe) khana khasi khoekhoegowab kikamba kikongo kikuyu kiluba kimbundu kinaraya kiniaruanda kipende kirguís kiribatiano kirundi kisi konkani (alfabeto devanagari) konkani (alfabeto latino) kosreano kpelle krio kryashen kuhane (subiya) kurdo kurdo (alfabeto árabe) kwangalí kwanyama kyangonde lakota lamba lao lengua de señas argentina lengua de señas boliviana lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas austríaco lenguaje de señas británico lenguaje de señas búlgaro lenguaje de señas checo lenguaje de señas cubano lenguaje de señas danés lenguaje de señas de quebec lenguaje de señas eslovaco lenguaje de señas estonio lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas letón lenguaje de señas lituano lenguaje de señas malasio lenguaje de señas neozelandés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas portugués lenguaje de señas rumano lenguaje de señas ruso lenguaje de señas sueco lenguaje de señas suizoalemán lenguaje de señas tai lenguaje de señas zambiano lenguaje de señas zimbabuense lenie letón lhukonzo lifu lingala lituano lomue luganda lugbara lunda luo luvale luxemburgués macedonio macua madi makasái malayo malayálam malgache maltés mam mambue-lungu mangareva mapudungún maratí marquesiano de Hiva Oa marquesiano de Nuku Hiva marshalés mashi maya mayo mayo mazahua mazateco de Huautla mbukushu melpa mentavái mixe mixteco de guerrero mixteco de huajuapan mizo mongol more mískito navajo nepalés ngäbere (o guaymí) nias nicobarés niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla oriyá oromo osético otetela otomí del valle del Mezquital palauano pangasinán panjabí panjabí (escritura nasta’liq) papiamento de aruba papiamento de curazao pasto pemón persa piaroa pidgin de las islas salomón pilagá polaco ponapés portugués purépecha páez quechua ancashino quechua ayacuchano quechua boliviano quechua cuzqueño quichua chibuleo quichua de Chimborazo quichua de Imbabura quichua de Pastaza quichua de Tena quiché rapa nui rarotongués romaní de Rumania romaní de macedonia romaní del norte de Grecia romaní del sur de Grecia rumano rungus runyankore ruso rutoro samoano sango saramacano sarnami sena sena serbio serbio (alfabeto latino) serere sesoto shona shuar sidama silozi somalí sranangtongo suajili suajili del congo suati sueco tagalo tahitiano tai talian tamil tandroy tarahumara tayik telugu tetum ticuna tigriña tivo tlapaneco toba tojolabal tok pisin tongano totonaco tshiluba tsonga tsotsil tsuana turco turcomano turcomano tuvaluano tuviniano twi tártaro tének ucraniano udmurto uhobo uigur (alfabeto cirílico) umbundú uolof urdu uruund uzbeko valenciano vascuence vendal vezo vietnamita voru wallisiano warao waray-waray wayuunaiki wichi wolaita xhosa xitshwa yacouba yakuto yapés yoruba yukpa yupí de Alaska central zandé zapoteco de guevea zapoteco del istmo zapoteco re lachiguiri zulú árabe ñanya ñemba\nLI YAAL chirix kʼaru? Chirixebʼ li junjunq chi patzʼom li nekeʼxbʼaanu ebʼ li poyanam. Mare laaʼat nakaawaj ajwiʼ xnawbʼal li yaal chirixebʼ li patzʼom aʼin:\nMa nokooxra tawiʼ li Yos?\nMa twulaq xqʼehil naq traqeʼq li nimla yalok u ut li rahilal?\nMa wankebʼ roybʼenihom ebʼ li kamenaq?\nChanru tootijoq re naq li Yos toorabʼi?\nChanru tqataw li sahil chʼoolejil?\nBʼar tawiʼ taasikʼ xsumenkilebʼ li patzʼom aʼin? Wankebʼ naabʼal li tasal hu nekeʼxye naq wank li xyaalal chisaʼ, abʼan jalanebʼ chik nekeʼxye naq moko yaal ta. Wankebʼ ajwiʼ li tasal hu nekeʼkʼutunk naq chaabʼilebʼ, abʼan saʼ xnumikebʼ li chihabʼ ebʼ li poyanam nekeʼxkʼe reetal naq moko us ta nekeʼxye ebʼ li hu aʼin, joʼkan naq nekeʼxjal li wank chisaʼ.\nAbʼan wank jun ajwiʼ li tasal hu li nasumenk re chi tzʼaqal re ru ebʼ li patzʼom. Naq li Jesus kitijok kixye re li xyuwaʼ: «Laawaatin aʼan li yaal» ( Juan 17:17). Li tasal hu aʼin, aʼan li Santil Hu. Ok qe chi xchʼolobʼankil bʼayaq kʼaru naxye li Santil Hu chirixebʼ li patzʼom aʼin. Taakʼe reetal naq moko chʼaʼaj ta xtawbʼal ru.\nKʼAʼUT NAQAPATZʼ AAWE AʼIN? Xbʼaan naq xnumta li maaʼusilal saʼ li Ruuchichʼochʼ; maabʼar chik natawmank li tiikilal ut naq wanko saʼ rahilal, naabʼalebʼ li paabʼal nekeʼxye naq aʼan li naraj li Yos.\nQILAQ KʼARU NAXKʼUT LI SANTIL HU: Li Yos maajunwa naxkʼam chaq li maaʼusilal. Job 34:10 naxye: «Meekʼoxla naq li Nimajwal Yos naxbʼaanu li maaʼusilal ut li inkʼaʼ us». Rikʼin li Yos wank jun nimla maatan choʼq rehebʼ li poyanam. Joʼkan naq li Jesus kixkʼut chanru tootzʼaamanq naq kixye: «At qaYuwaʼ li wankat saʼ choxa, [...] chichalq ta laanimajwal awabʼeji[lal] chiʼuxq ta laawajom arin saʼ ruuchichʼochʼ joʼ saʼ choxa» (Mateo 6:9, 10). Li Yos kixkʼutbʼesi naq nokooxra, xbʼaan naq kixkʼe li ralal chi kamk re naq t-uxmanq li naraj ( Juan 3:16).\nChaawil ajwiʼ Génesis 1:26-28; Santiago 1:13 ut 1 Pedro 5:6, 7.\nKʼAʼUT NAQAPATZʼ AAWE AʼIN? Xbʼaan naq naabʼal yookebʼ chi kamk xbʼaan li nimla yalok u. Joʼkan ajwiʼ chiqajunilo naqakʼul li rahilal xbʼaan naq wank jalan jalanq li chʼaʼajkilal.\nQILAQ KʼARU NAXKʼUT LI SANTIL HU: Li xChoxahil Awabʼejilal li Yos tixkʼam chaq li tuqtuukil usilal saʼ chixjunil li Ruuchichʼochʼ. Li Yos kixye: «Ebʼ li tenamit inkʼaʼ chik teʼyaloq chiribʼilebʼ ribʼ». Joʼkan ajwiʼ «teʼxsutqʼisi ebʼ li qʼesnal chʼiichʼ choʼq piklebʼ chʼochʼ, ut li xjutzʼ xchʼiichʼebʼ teʼkanaaq choʼq setlebʼ kʼim» (Isaías 2:4). Li Yos trisi li maaʼusilal, li rahilal, ut naxye naq «tixchaqihobʼresi li xyaʼalebʼ ru, [li poyanam] ut inkʼaʼ chik taawanq kamk, chi moko yaabʼak, chi moko japok e malaj rahilal, xbʼaan naq li najter ruuchichʼochʼ [chixjunil li maaʼusilal] ak xnumeʼk» (Apocalipsis 21:3, 4).\nChaawil ajwiʼ Salmo 37:10, 11; 46:10 (46:9 Wy), ut Miqueas 4:1-4.\nKʼAʼUT NAQAPATZʼ AAWE AʼIN? Xbʼaan naq wankebʼ li paabʼal nekeʼxkʼut naq toj wank kʼaru nakana chi yoʼyo naq nokookamk. Wankebʼ nekeʼxkʼoxla naq ebʼ li kamenaq toj nekeʼchʼiʼchʼiʼink. Wankebʼ ajwiʼ nekeʼxye naq li Yos tixrahobʼtesihebʼ chi junelik li inkʼaʼ usebʼ xnaʼlebʼ saʼ xbʼalbʼa.\nQILAQ KʼARU NAXKʼUT LI SANTIL HU: Naq nokookamk maakʼaʼ chik nakana chi yoʼyo. Eclesiastés 9:5 naxye: «Li kamenaqebʼ maakʼaʼ nekeʼxnaw». Inkʼaʼ chik nekeʼru qatenqʼankil chi moko qachʼiʼchʼiʼinkil xbʼaan naq maakʼaʼ chik nekeʼxnaw, maakʼaʼ chik nekeʼreekʼa ut maakʼaʼ chik nekeʼxbʼaanu (Salmo 146:3, 4).\nChaawil ajwiʼ Génesis 3:19 ut Eclesiastés 9:6, 10.\nKʼAʼUT NAQAPATZʼ A AWE AʼIN? Xbʼaan naq chiqajunilo naqaj wank rikʼinebʼ li qakomon ut rikʼinebʼ li qamiiw. Joʼkan naq naqaj rilbʼalebʼ wiʼ chik ru li ak xeʼkamk.\nQILAQ KʼARU NAXKʼUT LI SANTIL HU: Naabʼalebʼ li kamenaq teʼwakliiq wiʼ chik chi yoʼyo. Li Jesus kixye naq «chixjunilebʼ li wanqebʼ saʼ muqlebʼaal kamenaq teʼrabʼi xyaabʼ xkux ut teʼelq chaq» ( Juan 5:28, 29). Ebʼ li teʼwakliiq wiʼ chik chi yoʼyo saʼ li Ruuchichʼochʼ teʼwanq xyuʼam saʼ li Sahilal Naʼajej ut aʼan li kiraj chaq li Yos saʼ xtiklajik (Isaías 65:21-25). Li tiikebʼ xchʼool maakʼaʼaqebʼ chik xyajel ut teʼwanq xyuʼam chi junelik. Li Santil Hu naxye: «Us xaq rehebʼ li tuulan; xbʼaan naq ebʼ aʼan teʼeechaniinq re li ruuchichʼochʼ» (Mateo 5:5, Versión Popular en Kekchí, ortografía actualizada).\nChaawil ajwiʼ Job 14:14, 15; Lucas 7:11-17, ut Hechos 24:15.\nKʼAʼUT NAQAPATZʼ A AWE AʼIN? Xbʼaan naq saʼ chixjunil li paabʼal ebʼ li poyanam nekeʼtijok chiru li Yos, abʼan wankebʼ nekeʼxkʼoxla naq li Yos inkʼaʼ narabʼi xtijebʼ.\nQILAQ KʼARU NAXKʼUT LI SANTIL HU: Li Jesus kixchʼolobʼ naq moko us ta xyeebʼal naabʼal sut junaq li aatin naq yooqo chi tijok. «Meeye kʼiila aatin chi maakʼaʼ rajbʼal» (Mateo 6:7 Wy). Wi naqaj naq li Yos toorabʼi, tento naq tootijoq joʼ chanru naxye qe. Abʼan xbʼeenwa tento naq tqatzol kʼaru naraj li Yos re naq tqatzʼaama li nawulak chiru. Li Santil Hu naxye: «Aʼin wan wiʼ xkawubʼ qachʼool rikʼin li Yos: naq Aʼan nokoorabʼi wi wank kʼaru tqatzʼaama chiru joʼ chanru naraj Aʼan» (1 Juan 5:14).\nChaawil ajwiʼ Salmo 65:3 (65:2 Wy); Juan 14:6, 14; ut 1 Juan 3:22.\nKʼAʼUT NAQAPATZʼ A AWE AʼIN? Xbʼaan naq wankebʼ nekeʼxkʼoxla naq teʼxtaw li sahil chʼoolejil wi bʼihomebʼ, wi chʼinaʼusebʼ ru malaj wi teʼxkʼe ribʼ chi naweʼk chiruhebʼ li tenamit. Abʼan chixjunil aʼin moko yaal ta.\nQILAQ KʼARU NAXKʼUT LI SANTIL HU: Li Jesus kixchʼolobʼ chanru natawmank li sahil chʼoolejil naq kixye: «Us xaq rehebʼ li nekeʼtzʼokaak ut nekeʼchaqik re, chi xsikʼbʼal li tiikilal» (Mateo 5:6). Li nekeʼxsikʼ ru li tiikilal nekeʼraj xnawbʼal li naxkʼut li Yos. Joʼkan naq wi naqaj li sahil chʼoolejil tento naq tqatzol li yaal chirix li Yos ut li naraj choʼq qe. Saʼ li Santil Hu natawmank li yaal, ut li yaal nokooxtenqʼa chi xnawbʼal li us ut li inkʼaʼ us. Wi naqapaabʼ li Raatin li Yos sahaq saʼ qachʼool ut chaabʼilaq ru li qayuʼam (Lucas 11:28).\nChaawil ajwiʼ Proverbios 3:5, 6, 13-18 ut 1 Timoteo 6:9, 10.\nAk xqil bʼayaq chanru naxchʼolobʼ li Santil Hu ebʼ li waqibʼ chi patzʼom aʼin. Ma taawaj xnawbʼal chik xkomon li naʼlebʼ li naxkʼut li Santil Hu? Li yookebʼ «chi xsikʼbʼal li tiikilal» nekeʼxkʼutbʼesi naq nekeʼraj xnawbʼal li naxye li Santil Hu. Mare nakaakʼoxla: «Wi li Yos nokooxra, kʼaʼut naq wank li maaʼusilal ut li rahilal?, Chanru sahaq saʼ inchʼool saʼ linjunkabʼal?». Li Santil Hu naxchʼolobʼ chi tzʼaqal re ru ebʼ li patzʼom aʼin ut naabʼalebʼ chik.\nAbʼan, naabʼalebʼ inkʼaʼ nekeʼraj xsikʼbʼal xsumenkil ruhebʼ li xpatzʼom saʼ li Santil Hu, xbʼaan naq nekeʼxye naq pim ru ut chʼaʼaj xtawbʼal li naxye. Ut laaʼat, ma taawaj xnawbʼal kʼaru naxkʼut li Santil Hu?\nEbʼ laj Testiiw re li Jehobʼa naru tateʼxtenqʼa rikʼin li tasal hu, Kʼaru Tzʼaqal Naxchʼolobʼ li Santil Hu? Li tasal hu aʼin, yiibʼanbʼil choʼq rehebʼ li jwal laatzʼebʼ ru. Chisaʼ natawmank chanru naxchʼolobʼ li Santil Hu ebʼ li junjunq chi patzʼom. Joʼkan ajwiʼ ebʼ laj Testiiw re li Jehobʼa nekeʼtenqʼank rikʼin xkʼeebʼal xtzolbʼalebʼ li poyanam chirix li Santil Hu. Wi taawaj tzolok, jun laj Testiiw tatrulaʼani jun sut chiru li xamaan saʼ laawochoch malaj bʼarwiʼ taaye re, ut maakʼaʼ taatoj. Maakʼaʼchʼinebʼ xkʼihal ak yookebʼ chi tzolok chirix li Santil Hu rikʼinebʼ laj Testiiw re li Jehobʼa. Ut sahebʼ saʼ xchʼool xbʼaan naq xeʼxtaw li yaal.\nLi yaal li wank saʼ li Santil Hu jwal us choʼq qe. Nokooxtenqʼa re naq inkʼaʼ chik tooxuwaq chiru li bʼalaqʼil naʼlebʼ li nekeʼxpaabʼ ut nekeʼxbʼaanu li winq. Naxkʼe ajwiʼ qoybʼenihom, nokooxtenqʼa re naq chaabʼilaq ru li qayuʼam ut re naq tqataw li sahil chʼoolejil. Joʼkan naq li Jesus kixye: «teenaw li yaal ut li yaal taaʼachʼabʼanq eere» ( Juan 8:32).


Li Santil hu SAN LUCAS 1\nLi Resil li Colba-ib li Quixtz'i̱ba li San Lucas\nXticlajic li hu li quixtz'i̱ba laj Lucas re laj Teófilo\n1 Nabaleb li que'yaloc re xtz'i̱banquil chi tz'akal re ru chanru lix na'leb li Jesucristo nak quicuan sa' kaya̱nk. 2 Li que'c'utuc chak chiku, a'an eb li tz'akal que'iloc chak re riq'uin xnak'eb ru chanru quic'ulman chalen nak quixtiquib chak lix c'anjel ut que'xch'olob li xya̱lal. 3 At Ka̱cua' Teófilo, la̱at cuan a̱cuanquil. Nak ac xintz'ili rix chi us chixjunil li c'a'ru quic'ulman, xinc'oxla nak us tintz'i̱bak a̱cuiq'uin re xyebal a̱cue chi tz'akal re ru chanru tz'akal quic'ulman. 4 Yo̱quin chi tz'i̱bac a̱cuiq'uin re nak ta̱q'ue retal chi tz'akal li xya̱lal li xatzol cui' a̱cuib.\nLi ángel quixye re laj Zacarías nak ta̱cua̱nk jun li ralal ut aj Juan te'xq'ue chok' xc'aba'\n5 Sa' eb li cutan nak quicuan chok' rey laj Herodes aran Judea, quicuan jun laj tij aj Zacarías xc'aba'. A'an xcomoneb li ralal xc'ajol laj Abías. Li rixakil xElisabet xc'aba'. A'an xcomoneb li ralal xc'ajol laj Aarón. 6 Laj Zacarías ut li rixakil, a'an ti̱queb xch'o̱l chiru li Dios. Junelic neque'xq'ue xch'o̱leb chixba̱nunquil chi tz'akal lix chak'rabinquileb ut lix taklanquileb xban li Ka̱cua' Dios. 7 Abanan ma̱c'a' xcoc'aleb xban nak lix Elisabet inc'a' naq'uiresin ut xban ajcui' nak ac che̱queb chic. 8 Sa' jun li cutan laj Zacarías yo̱ chixba̱nunquil lix c'anjel chiru li Dios sa' li templo jo' c'aynakeb xba̱nunquil. 9 Quit'ane' sa' xbe̱n laj Zacarías oc sa' li Santil Na'ajej sa' li templo chixc'atbal li incienso. 10 Nak yo̱ chi c'atc li incienso chixjunileb li tenamit ch'utch'u̱queb chirix cab ut yo̱queb chi tijoc. 11 Sa' li ho̱nal a'an quixc'utbesi rib chiru laj Zacarías jun x-ángel li Ka̱cua' Dios. Xakxo sa' xnim chixc'atk li artal li nac'atman cui' li incienso. 12 C'ajo' nak quisach xch'o̱l laj Zacarías nak quiril li ángel ut quixucuac. 13 Ut li ángel quixye: —At Zacarías, matxucuac. Li Dios xrabi li c'a'ru xatz'a̱ma. Lix Elisabet la̱ cuixakil ta̱cua̱nk jun xc'ula'al ut Juan ta̱q'ue chok' xc'aba'. 14 Nak ta̱yo'la̱k la̱ cualal, c'ajo' nak ta̱sahok' sa' a̱ch'o̱l la̱at ut nabaleb ajcui' li cristian te'sahok' sa' xch'o̱leb. 15 La̱ cualal li ta̱yo'la̱k ta̱q'uehek' xcuanquil xban li Dios. A'an inc'a' ta̱uc'ak vino chi moco li ha' li nacaltesin. Ut ac cua̱nk chak li Santil Musik'ej riq'uin nak toj ma̱ji'ak nayo'la. 16 Ut sa' xc'aba' a'an nabaleb li ralal xc'ajol laj Israel te'xsic' cui'chic li Ka̱cua' Dios. 17 A'an xbe̱n cua ta̱xic chiru li Ka̱cua' chixch'olobanquil li xya̱lal. Cua̱nk li Santil Musik'ej riq'uin ut cua̱nk xcuanquil jo' li cuanquilal li quiq'uehe' re laj Elías xban li Dios. Ut sa' xc'aba' a'an te'xc'am cui'chic rib sa' usilal li yucua'bej riq'uineb li alalbej. Eb laj k'etol a̱tin te'xjal xna'leb ut te'xtzol ribeb riq'uineb li ti̱queb xch'o̱l. Tixcauresi li tenamit chixc'ulbal li Ka̱cua', chan li ángel. 18 Quichak'oc laj Zacarías ut quixye: —¿Chanru nak tinnau nak ya̱l li yo̱cat chixyebal cue? La̱in ti̱xin chic. Jo'can ajcui' li cuixakil, chan. 19 Ut li ángel quixye: —La̱in li ángel Gabriel li ninc'anjelac chiru li Dios. Ut a'an xtaklan chak cue xyebal a̱cue li cha̱bil esilal a'in. 20 Anakcuan la̱at tatcana̱k chi mem xban nak inc'a' xapa̱b li c'a'ru xinye. Inc'a' tat-a̱tinak toj ta̱cuulak xk'ehil nak ta̱c'ulma̱nk chixjunil a'in, chan li ángel. 21 Eb li tenamit cuanqueb chirix cab. Yo̱queb chiroybeninquil laj Zacarías. Yo̱queb chixc'oxlanquil c'a'ru xc'ul nak xbay chak sa' li templo. 22 Ut nak qui-el chak sa' li templo mem chic laj Zacarías. Inc'a' chic naa̱tinac. Yal ruk' aj chic naxc'ut chiruheb li neque'a̱tinan re. Ticto que'xtau ru nak quic'utbesi̱c chak chiru jun li visión sa' li templo. 23 Nak ac xrake' xba̱nunquil lix c'anjel sa' li templo, laj Zacarías quisuk'i sa' rochoch. 24 Ut chirix chic a'an lix Elisabet, li rixakil laj Zacarías, quicana chi yaj aj ixk. Ut chiru o̱b po quicana sa' li rochoch. Ma̱ bar qui-el ut yo̱ chixyebal sa' xch'o̱l: 25 —Jo'ca'in nak xruxta̱na cuu li Ka̱cua'. Xrisi lin xuta̱n chiruheb li tenamit nak xq'ue jun lin c'ula'al, chan.\nLi ángel quixye re lix María nak ta̱cua̱nk jun lix c'ula'al; a'an li Cristo\n26 Nak ac yo̱ chic xcuak po xcanajic chi yaj aj ixk lix Elisabet, li ángel Gabriel quitakla̱c xban li Dios sa' jun li tenamit Nazaret xc'aba' li cuan xcue̱nt Galilea. 27 Quitakla̱c riq'uin jun li xka'al xMaría xc'aba' toj ma̱ji' cuanjenak riq'uin cui̱nk. Ac tz'a̱manbil xban jun li cui̱nk aj José xc'aba'. Li cui̱nk a'an xcomoneb li ralal xc'ajol li rey David. 28 Li ángel quicuulac riq'uin lix María ut quixye re: —Sahak taxak sa' la̱ ch'o̱l xban nak la̱at li sic'bil a̱cuu. Li Ka̱cua' cuan a̱cuiq'uin ut osobtesinbilat sa' xya̱nkeb li ixk, chan li ángel. 29 Ut lix María quisach xch'o̱l chirabinquil li quixye li ángel. —¿C'a'ru xya̱lal li a̱tin li xye cue? chan sa' xch'o̱l. 30 Ut li ángel quixye re: —Matxucuac, María. Li Dios xsic'oc a̱cuu xban nak cha̱bil a̱na'leb. 31 Anakcuan tatcana̱k chi yaj aj ixk. Li Dios tixq'ue jun a̱c'ula'al te̱lom ut Jesús lix c'aba' ta̱q'ue. 32 Nimak xcuanquil nak ta̱cua̱nk ut chixjunileb te'na'ok re nak a'an tz'akal Ralal li Dios. Ut li Ka̱cua' ta̱q'uehok xcuanquil chi takla̱nc jo' nak quicuan chi takla̱nc li rey David lix xe'to̱nil yucua'. 33 A'anak chic li cua̱nk xcuanquil chi takla̱nc sa' xbe̱neb li ralal xc'ajol laj Jacob. Ut lix cuanquilal ta̱cua̱nk chi junelic. Inc'a' ta̱osok', chan li ángel. 34 Quichak'oc lix María ut quixye: —¿Chanru nak ta̱cua̱nk inc'ula'al xban nak la̱in moco cuanquin ta riq'uin cui̱nk? chan lix María. 35 Li ángel quixye re: —Riq'uin xcuanquil li Santil Musik'ej tatcana̱k chi yaj aj ixk. Lix cuanquil li nimajcual Dios ta̱cua̱nk a̱cuiq'uin. Ut li c'ula'al li ta̱yo'la̱k, a'an santo ut tz'akal ralal li Dios. 36 Jo'can ajcui' lix Elisabet la̱ cuech'alal yaj aj ixk anakcuan. Ac cuakib po chic xcanajic chi yaj aj ixk, usta ac ti̱x chic ut usta chixjunileb que'xye nak a'an inc'a' ta̱cua̱nk xcoc'al. 37 Riq'uin a'in nac'utun nak ma̱c'a' ch'a'aj chiru li Dios, chan li ángel. 38 Ut lix María quixye: —La̱in aj c'anjel chiru li Ka̱cua' Dios. Xba̱nuhak cuiq'uin li c'a'ru xaye, chan. Ut chirix chic a'an, co̱ li ángel.\nLix María quicuulac chirula'aninquil lix Elisabet\n39 Ac xnume' chic cuib oxib cutan nak lix María co̱ sa' junpa̱t sa' jun li na'ajej tzu̱l ru cuan sa' xcue̱nt Judea. 40 Quicuulac sa' rochoch laj Zacarías ut quixq'ue xsahil xch'o̱l lix Elisabet. 41 Nak quirabi lix sahil xch'o̱l lix Elisabet li quiq'uehe' xban lix María, quirec'a nak qui-ec'an chak lix c'ula'al. Ut sa' ajcui' li ho̱nal a'an lix Elisabet quinujac chi Santil Musik'ej. 42 Ut lix Elisabet quixye chi cau xya̱b xcux: —Osobtesinbilat sa' xya̱nkeb chixjunileb li ixk ut osobtesinbil ajcui' la̱ c'ula'al li ta̱yo'la̱k. 43 La̱in moco inc'ulub ta nak tatcha̱lk chicuilbal xban nak la̱at lix na' li Ka̱cua', li ninlok'oni la̱in. 44 Nak xcuabi lix sahil inch'o̱l xaq'ue, xcuec'a nak lin c'ula'al x-ec'an chak xban xsahil xch'o̱l. 45 Us xak a̱cue xban nak xapa̱b nak ta̱c'ulma̱nk li c'a'ru xye li Ka̱cua', chan lix Elisabet.\nLix María c'ajo' xsahil sa' xch'o̱l ut quixlok'oni li Ka̱cua'\n46 Ut lix María quixye:\n—Chi anchal inch'o̱l ninq'ue xlok'al li Ka̱cua'.\n47 Nasaho' sa' inch'o̱l riq'uin li Dios laj Colol cue,\n48 xban nak xruxta̱na cuu la̱in aj c'anjel chiru, usta ma̱c'a' incuanquil. Chalen anakcuan us xak re cha'keb cue chixjunileb li tenamit.\n49 Lok'oninbil taxak ru li Ka̱cua' li k'axal nim xcuanquil xban nak quixc'utbesi chicuu lix nimal lix cuanquilal. A'an tz'akal santo.\n50 Li Ka̱cua' junelic na-uxta̱nan u. Naruxta̱na ruheb li neque'xucuan ru.\n51 Sachba ch'o̱lej li quixba̱nu riq'uin xnimal xcuanquil. Quixpo' ru li yo̱queb chixc'oxlanquil xba̱nunquil li k'etk'eteb, li neque'rec'a sa' xch'o̱leb nak ni̱nkeb xcuanquil.\n52 Quirisi sa' xna'ajeb li cuanqueb sa' xcuanquil. Ut quixq'ueheb xlok'al li ma̱c'a'eb xcuanquil.\n53 Li ma̱c'a' cuan reheb naxq'ue chi nabal c'a'ru reheb. Ut eb li biom naxtaklaheb chi ma̱c'a' cuan reheb.\n54 A'an junelic quixtenk'aheb laj Israel lix tenamit ut inc'a' quisach sa' xch'o̱l ruxta̱nanquil ruheb,\n55 xban nak jo'can quixyechi'i reheb li kaxe'to̱nil yucua'. Quixyechi'i re laj Abraham nak ta̱ruxta̱na ruheb li ralal xc'ajol chi junelic, chan lix María.\n56 Ut lix María quicuan oxib po riq'uin lix Elisabet. Ut chirix a'an quisuk'i sa' rochoch.\nLi xyo'lajic laj Juan laj Cubsihom Ha'\n57 Quicuulac xk'ehil nak ta̱yo'la̱k lix c'ula'al lix Elisabet ut quicuan jun lix c'ula'al ch'ina te̱lom. 58 Nak que'rabi resil li rech cabal jo' cui' eb li rech'alal nak qui-uxta̱na̱c ru lix Elisabet xban li Ka̱cua', que'saho' ajcui' sa' xch'o̱leb a'an. 59 Ac cuan cuakxakib cutan re li c'ula'al, nak quixc'ul li circuncisión. Aj Zacarías raj que'xq'ue chok' xc'aba' chok' re̱kaj lix yucua'. 60 Abanan li na'bej quixye: —Inc'a'. Aj Juan takaq'ue chok' xc'aba', chan. 61 Que'chak'oc ut que'xye re: —¿C'a'ut nak ta̱cuaj xq'uebal aj Juan chok' xc'aba'? Ma̱ jun sa' xya̱nkeb la̱ cuech'alal cuan ta xc'aba' jo' a'an, chanqueb. 62 Que'xc'ut li ruk'eb chiru laj Zacarías re xpatz'bal re c'a'ru c'aba'ej ta̱raj xq'uebal chok' xc'aba' li ralal. 63 Laj Zacarías quixpatz' jun xhu reheb re tixtz'i̱ba li c'aba'ej chiru. Ut sa' li hu quixtz'i̱ba “Juan lix c'aba' te̱q'ue”. Nak que'ril li hu, que'sach xch'o̱leb chixjunileb. 64 Ut sa' ajcui' li ho̱nal a'an laj Zacarías quiru chic chi a̱tinac ut qui-oc chixlok'oninquil li Ka̱cua' Dios. 65 C'ajo' nak que'oc xxiuheb chixjunileb li rech cabal ut yalak bar sa' li na'ajej tzu̱l ru li cuan sa' xcue̱nt Judea qui-el resil li c'a'ru quic'ulman. 66 Ut chixjunileb li que'abin re que'xq'ue sa' xch'o̱leb ut que'xye: —¿C'a'ru anchal tixc'anjela li c'ula'al a'in nak ta̱nima̱nk? Nac'utun nak cuan xcuanquil li Dios riq'uin, chanqueb.\nLi Profeta Zacarías quixye li c'a'ru quic'utbesi̱c chiru xban li Dios\n67 Ut laj Zacarías lix yucua' laj Juan quinujac chi Santil Musik'ej. Qui-oc chi a̱tinac ut quixye li c'a'ru quic'utbesi̱c chiru xban li Dios. Ut quixye chi jo'ca'in:\n68 —Lok'oninbil taxak li Ka̱cua' Dios li neque'xlok'oni laj Israel xban nak xril xtok'oba̱l ruheb lix tenamit ut xcoleb.\n69 Xq'ue jun laj Colol ke k'axal nim xcuanquil. Quixsic' ru sa' xya̱nkeb li ralal xc'ajol li rey David laj c'anjel chiru.\n70 A'in quixyechi'i chak junxilaj jo' que'xye ke li santil profetas.\n71 Quixye reheb nak toxcol chiruheb li xic' neque'iloc ke ut torisi rubeleb xcuanquil.\n72 Quixye nak ta̱ruxta̱na ruheb li kaxe'to̱nil yucua' xban nak jultic re li quixye sa' li santil contrato.\n73 Li Ka̱cua' riq'uin juramento quixyechi'i a'an re laj Abraham li kaxe'to̱nil yucua'.\n74 Quixye re nak a'an ta̱colok ke chiruheb li xic' neque'iloc ke re nak toc'anjelak chiru a'an chi ma̱c'a'ak kaxiu,\n75 ut re ajcui' nak junelic tocua̱nk sa' santilal ut sa' ti̱quilal chiru li Dios.\n76 At cualal, la̱at xprofeta li nimajcual Dios. La̱at tatxic xbe̱n cua chiru li Ka̱cua' ut ta̱ch'olob li xya̱lal chiruheb li tenamit re nak te'xcauresi ribeb chixc'ulbal li Ka̱cua'.\n77 Ta̱c'ut chiruheb li tenamit chanru nak te'cuyek' te'sachek' lix ma̱queb ut te'colek'.\n78 Xban nak k'axal nim ruxta̱n li Ka̱cua' Dios, xtakla chak li Jun li ta̱cutanobresi̱nk re li kac'a'ux.\n79 Ut tixcutanobresi xc'a'uxeb li cuanqueb sa' xk'ojyi̱nal ru li ma̱c, li ca̱mqueb re sa' li ma̱usilal. Ut a'an ta̱beresi̱nk ke sa' li tuktu̱quilal, chan laj Zacarías.\n80 Ut li c'ula'al yo̱ chi q'ui̱c ut yo̱ chi cacuu̱c sa' xpa̱ba̱l. Ut quicuan sa' li chaki ch'och' bar inc'a' q'uiheb li tenamit toj quicuulac xk'ehil nak quixtiquib xch'olobanquil li xya̱lal chiruheb laj Israel.


FEBRERO | Chirixeb’ li ixq mayejanb’ileb’ li xyu’am chiru li Dios - The Pope Video\nTijoqo chirixeb’ li ixq, mayejanb’ileb’ li xyu’am chiru li Dios, ut qab’anyoxiiq xkawilaleb’ xch’ool sa’ li xtaqlankil, re naq te’xtaw x’ak’il xsumenkil, eb’ li honal wanko wi’ anaqwank.\nChiru li po a’in, tijoqo chirixeb’ li ixq mayejanb’ileb’ li xyu’am chiru li Dios, eb’ li ixq xe’xsume xb’oqb’aleb’.\n¿K’araj ru tixb’aanu li Iklees, wi’ taraj maak’aheb’ li ixq mayejanb’il xyu’ameb’, ut sumenb’ileb’ li xb’oqb’aleb’? maak’a raj xyaalalil li Iklees, wi’taraj maak’a’aqeb’ a’an.\nChewaklesihaq leech’ool, xk’ajb’ankil rix leeyu’am laa’ex li mayejanb’ilex’ chiru li Dios, aajel ru xnawb’al leetaqlankil, re rilb’al b’ar wankeb’ li yalok q’e wankeb’ chiru li ruuchi’ch’och’ a’in anaqwank.\nCheyalaq eeq’e, xk’anjelankil ru leetaqlankil chi chaab’il, ut chiwanq leerilob’aal tz’aqal rik’ineb’ li ne’b’a’, rik’ineb’ li tz’eqtaananb’ileb’, li neke’ xyu’ami wank chi munil xb’aan eb’ laj majewanel, rik’neb’ a’an tz’aqal che yu’ami leetaqlankil.\nUt tijoqo, re naq ha’aneb’ che’xk’e chikutankil xchaq’aalil ru xrahom ut ruxtaan li Dios, sa’ xtaqlankileb’ jo’: aj tzolol tij, aj k’utunel rik’in q’esnal na’leb’, ut jo’ aj ochb’enihom sa’ li musiq’anb’il yu’am.\nNinwaklesi eech’ool, xyalb’al eeq’e, naq ink’a’ k’eeb’il xna’aj leek’anjelahom, sa’ ajwi’ xcha’al li Iklees; naq usta jwal nim li xyaalalil malaj xk’ajk’amunkil, ink’a’ na’uxmank xk’eeb’al xloq’al. Ut chixjunil a’in naab’al sut, sa’ xk’ab’a’eb’ xwinqilal li Iklees.\nMi ch’inaak leech’ool. Cheyalaq eeq’e junelik, xk’eeb’al chi nawek’ xchaab’il xch’ool li Dios, rik’in leek’anjelahom jo’ apostol, li neke’ b’aanu rajlal. Ab’aan, jwal wi’chik, rik’in xyu’aminkil leeb’oqb’al xesume xk’anjelankil.\nB’anyox leesumehom, sa’ xk’ab’a’ li neke b’aanu, ut jo’ chanru neke b’aanu.\nadminFEBRERO | Chirixeb’ li ixq mayejanb’ileb’ li xyu’am chiru li Dios 01.29.2022


Miqueas 2 - Sagrada Biblia [[Sagrada Biblia] Qeqchi Bible]\nRaylal tâchâlk saß xbêneb li nequeßxcßoxla saß lix cuaribâl chanru teßxbânu li mâusilal. Nequeßxcßûb ru li xîqßuilal ut nak nasakêu, nequeßxbânu li cßaßru nequeßxcßoxla xbânunquil xban nak cuanqueb xcuanquil.\nNequeßxrahi ru li chßochß jalan aj e toj retal nequeßxmakß chiruheb. Ut nequeßxmakß li rochocheb ut nequeßxcßam chokß reheb. Nequeßxrahobtesi laj êchal re joßqueb ajcuiß li ralal xcßajol ut nequeßxcßam chixjunil li cßaßru cuan reheb.\nJoßcan nak quixye li Kâcuaß: —Lâin tintakla li raylal saß êbên. Ut incßaß târûk têcol êrib chi moco tênimobresi chic êrib xban nak tintakla li raylal saß êbên.\nUt saß eb li cutan aßan, eb li xicß nequeßiloc êre texhob ut texretzßu ut teßxbicha li bich li nequebicha lâex yal re êhobbal: Lâo xo-osoß. Xkasach chixjunil. Li Kâcuaß quixmakß chiku li kachßochß ut quixjeqßui reheb li queßchapoc ke, chaßkeb êre.\nLaj Miqueas quiâtinac cuißchic riqßuineb laj Israel ut quixye reheb: —Tâcuulak xkßehil nak li Dios tixjeqßui cuißchic li chßochß, ut lâex mâcßaß textzßak xban li mâusilal yôquex chixbânunquil.\nEb li tenamit nequeßxye cue: —Mat-âtinac chi joßcan. Mâye ke râtin profeta. Li Dios incßaß tixcßut kaxutân.\n¿Ma nacacßoxla nak li Dios toxtzßektâna lâo aj Israel? ¿Ma tixbânu ta biß chi joßcan li Kâcuaß? Aßan junelic naxtenkßaheb li ralal xcßajol, chanqueb.\nLi Kâcuaß quixye reheb: —Junxil lâex intenamit, abanan anakcuan xicß chic niquinêril. Xemakß li rakßeb li yôqueb chi numecß saß xyâlal, li incßaß nequeßxcßoxla pletic.\nEb li ixk li cuanqueb saß lin tenamit xerâlinaheb nak xerisiheb saß li rochocheb li cuanqueb cuiß chi sa saß xchßôleb. Ut xeram ajcuiß chiruheb lix cocßaleb re nak incßaß chic tineßxlokßoni.\nCuaclinkex ut ayukex xban nak li naßajej aßin incßaß chic tâusâk. Xban li mâusilal nequebânu, li naßajej aßin tâsachekß.\nEb li tenamit aßin nequeßraj junak profeta aj balakß. Nequeßraj junak li profeta tâticßtißik ut tixye reheb: —Lâin tinyehok êre nak tâcuânk nabal li vino ut li trau chokß êre, chaßak. Aßan li têraj rabinquil.\nChi yâl lâin texinxoc cuißchic lâex aj Israel ut tinchßutub cuißchic êru li joß qßuialex chic li xexcoleß. Chanchanakex li carner li cuanqueb aran Bosra nak texinqßue cuißchic saß li naßajej li quinqßue êre junxil. Ut texqßuiânk toj retal tânujak cuißchic li naßajej, chan li Kâcuaß.Li Kâcuaß Dios tâcolok reheb chiruheb li tenamit li queßnumta saß xbêneb. Chanchan nak yô chixtebal li be chiruheb nak târisiheb saß xyânkeb li xicß nequeßiloc reheb. Ut li Kâcuaß, aßan tâcßamok be chiruheb ut aßanak lix reyeb.\nLi Kâcuaß Dios tâcolok reheb chiruheb li tenamit li queßnumta saß xbêneb. Chanchan nak yô chixtebal li be chiruheb nak târisiheb saß xyânkeb li xicß nequeßiloc reheb. Ut li Kâcuaß, aßan tâcßamok be chiruheb ut aßanak lix reyeb.


Ninc'oxla nak tincuulak êriq'uin, têc'ut inxutân chiru li Dios xban li c'a'ru yôquex chixbânunquil. Mâre tinyâbak chirixeb li que'xbânu li inc'a' us ut toj mâji' neque'xyot' xch'ôl ut toj mâji' xe'xjal xc'a'ux riq'uin li mâusilal li que'xbânu jo' li muxuc caxâr, li co'bêtac yumbêtac ut li c'a'ak chic ru chi mâusilal.\nJo'can utan chatz'ektâna chi junaj cua li inc'a' us li neque'xrahi ru li toj sâjeb. Ut q'ue âch'ôl chicuânk sa' tîquilal ut chatpâbânk chi tz'akal. Charahakeb lâ cuas âcuîtz'in ut chatcuânk sa' usilal riq'uineb chixjunileb. Lâakat jun sa' xyânkeb li tîqueb xch'ôl li neque'tijoc chiru li Dios.\nLi tento takabânu, a'an tz'îbac riq'uineb ut xyebal reheb nak inc'a' te'xmux rib riq'uin xtzacanquil li tzacaêmk mayejanbil chiruheb li yîbanbil dios. Inc'a' te'co'bêtak te'yumbêtak. Ut inc'a' te'xtiu xtibel li yatz'bil xul chi moco te'xtzaca li quic'.\nXban nak ac' chic lê yu'am, canabomak chi junaj cua xrahinquil ru li inc'a' us jo' li co'bêtac yumbêtac, ut li mâus aj na'leb. Ut canabomak xrahinquil ru li mâusilal. Ut mêrahi ru li biomal xban nak li xrahinquil ru li biomal, a'an chanchan ajcui' xlok'oninquil li jalanil dios.\nLâex chic li ralal xc'ajol li Dios. Jo'can nak inc'a' chic chi cuânk li co'bêtac yumbêtac sa' êyânk chi moco tex-âtinak chirix. Inc'a' tâcuânk li mâusilal sa' êyânk. Ut inc'a' têrahi ru li jalan aj e. Moco xc'ulub ta chic laj pâbanel xbânunquil a'an.\n Mêbânu chic li mâusilal. Chixjunil li c'a'ak re ru chi mâquil k'axal yibru. Abanan li co'bêtac yumbêtac k'axal cui'chic yibru xban nak li ani namâcob chi toj mâji' sumsu, li jun a'an naxmux rib xjunes rib. ¿Ma inc'a' nequenau nak lâex rochochex li Santil Musik'ej xban nak li Santil Musik'ej li quixq'ue êre li Dios cuan êriq'uin? Jo'can nak moco lâex ta nequetakla êrib êjunes. Lâex rehex chic li Dios.Lok'bilex chic chi terto êtz'ak. Jo'can nak tîcak lê yu'am ut chelok'oni li Dios xban nak rehex chic.\nAbanan us cui tâsumlâk re nak inc'a' tâmâcobk. Te'sumlâk re nak li cuînk te'cuânk rixakil chi xjûnkaleb ut li ixk te'cuânk xbêlom chi xjûnkaleb.\nMoco jalan ta chic li âlêc nequec'ul lâex chiru li neque'xc'ul chixjunileb. Abanan li Dios tîc xch'ôl. A'an inc'a' nocoxcanab chi âlêc cui inc'a' takacuy xnumsinquil. A'an ban natenk'an ke chixcuybal xnumsinquil.\nEx inhermân, rarôquex inban. Lâex yal numelex arin sa' ruchich'och'. Lâin nintz'âma chêru nak mêbânu chic li mâusilal li quebânu chak junxil xban nak a'an ca'aj cui' xpo'bal ru lê c'a'ux naxbânu.\nJo'can ajcui' que'xc'ul li tenamit Sodoma ut Gomorra jo'queb ajcui' li tenamit cuanqueb chixc'atk. Juntak'êteb lix na'lebeb riq'uineb li ángel li que'mâcob. Que'muxuc caxâr ut que'mâcob ajcui' riq'uin rech cuînkilal ut riq'uin rech ixkilal. Que'xk'axtesi rib chixbânunquil chixjunil li mâusilal. Lix c'atic eb li tenamit a'an, a'an re xc'utbesinquil chiku nak cuan xtojbal rix li mâc. A'an li tâc'ulmânk mokon sa' li xam li tâcuânk chi junelic.\nEx hermân, sa' xc'aba' xnimal ruxtân li Dios nintz'âma chêru nak chek'axtesi êrib rubel rok ruk' li Kâcua' jo' jun yo'yôquil mayej santobresinbil xban li Dios, ut chi anchal êch'ôl chexc'anjelak chiru re nak sahak xch'ôl li Kâcua' êriq'uin. Ut riq'uin xbânunquil a'an, yôkex chixlok'oninquil li Dios chi tz'akal re ru.\n Li Dios naraj nak texcuânk sa' santilal. Mexco'bêtac mexyumbêtac. Eb laj pâbanel tento nak te'sumlâk sa' xyâlal ut che'xnauhak cuânc sa' tîquilal chi ribileb rib ut te'xq'ue xlok'al chi ribileb rib.\n Joßcan nak li rixakil laj Potifar cßajoß nak quicuulac chiru. Saß jun li cutan li rixakil laj Potifar quixye re: —At José, quim arin. Anakcuan tatcuârk cuiqßuin, chan li ixk. Laj José incßaß quiraj xbânunquil li quixye li ixk ut quixye re: —Lin patrón laj Potifar incßaß nacßoxlac chicuix riqßuin li cßaßru cuan re. Chixjunil quixkßaxtesi saß cuukß. Mâ ani chic nim xcuanquil chicuu lâin saß li cab aßin. Chixjunil li cßaßru cuan re xkßaxtesi saß cuukß. Caßaj cuiß lâat incßaß xatxkßaxtesi saß cuukß xban nak lâat li rixakil. ¿Chanru nak tin-oc chixchßicbal cuib âcuiqßuin? Mâ jokße tinbânu chi joßcan. Aßan nimla mâc chiru li Kâcuaß Dios, chan laj José. Li ixk rajlal cutan naxtikcuasi xjolom laj José. Abanan laj José incßaß naxcßul xchßôl li cßaßru naxye re.


Loqʼoni li Yos saʼ li Tzʼaqal Paabʼal | Kʼaru naxchʼolobʼ?\nLoqʼoni li Yos saʼ li Tzʼaqal Paabʼal\nKʼaru naxye li Santil Hu chirixebʼ li pechʼbʼil yos?\nKʼaru nekeʼxkʼoxla laj paabʼanel chirix li ninqʼe li nachalk saʼebʼ li paabʼal?\nChanru taachʼolobʼ laapaabʼal chiruhebʼ li poyanam?\n1, 2. Naq ak xaakanabʼ li bʼalaqʼil paabʼal, kʼaru tento taakʼoxla ut kʼaʼut?\nKʼOXLA naq jun li poyanam yook xkutbʼal chixkʼatq laawochoch jun li bʼan li nakamsink, ut kixkʼe ajwiʼ saʼ chixjunil li kʼalebʼaal. Anaqwan, kʼaru raj taabʼaanu? Maare raj taakʼoxla xkanabʼankil laawochoch ut taawaj xik saʼ jalan chik naʼaj. Usta taakanabʼ laakʼalebʼaal us raj naq taakʼoxla aʼin: «Ma inkʼaʼ tawiʼ xinjiqʼ li bʼan?».\n2 Joʼkan ajwiʼ nakʼulmank rikʼin li bʼalaqʼil paabʼal. Li Santil Hu naxchʼolobʼ naq saʼ li bʼalaqʼil paabʼal moko nekeʼxkʼut ta li yaal ut tzʼajn ru xnaʼlebʼebʼ (2 Corintios 6:17). Joʼkan naq, aajel ru xtzʼeqtaanankil li «Babilonia, li Nimla Tenamit», li nimla molam, bʼarwiʼ chʼutchʼuukebʼ chixjunil li bʼalaqʼil paabʼal li wank saʼ xbʼeen li Ruuchichʼochʼ (Apocalipsis 18:2, 4). Us wi ak xat-elk saʼ li bʼalaqʼil paabʼal. Abʼan moko tzʼaqal ta kaʼajwiʼ rikʼin aʼin tento bʼan naq taakʼoxla: «Ma toj yookin tawiʼ xyuʼaminkil junaq li naʼlebʼ, li nekeʼxkʼut saʼ li bʼalaqʼil paabʼal?». Qilaq wiibʼ oxibʼ li eetalil.\nLI XYOSEBʼ LI POYANAM UT EBʼ LI XEʼTOON\n3. a) Kʼaru naxye li Santil Hu chirixebʼ li pechʼbʼil yos? Ut, kʼaʼut wankebʼ chʼaʼaj chiruhebʼ xkʼulubʼankil li naxye li Yos chirixebʼ li pechʼbʼil yos? b) Kʼaru raj taabʼaanu wi toj wank aawikʼin li kʼaʼaq re ru li naʼoksimank saʼ li bʼalaqʼil paabʼal?\n3 Wankebʼ li poyanam nekeʼroksi li pechʼbʼil yos malaj li jalam u chalen chaq saʼ xkachʼinalebʼ. Ma toj nakaabʼaanu ajwiʼ laaʼat? Wi toj nakaabʼaanu maare xbʼaan naq nakaakʼoxla naq inkʼaʼ us tijok chiru li Yos wi maakʼaʼ junaq li jalam u ut maare oxloqʼebʼ ajwiʼ chaawu. Abʼanan, li Yos naxye qe chanru xloqʼoninkil ru. Li Santil Hu naxye naq li Yos inkʼaʼ naraj naq tqoksi li jalam u (chaawil Éxodo 20:4, 5; Salmo 115:4-8; Isaías 42:8; 1 Juan 5:21). Re naq taaloqʼoni ru li Yos saʼ li tzʼaqal paabʼal, tento naq taapukʼi malaj taakʼatk chixjunil li naʼoksimank saʼ li bʼalaqʼil paabʼal. Kʼe aachʼool chi xtzʼeqtaanankil chixjunil aʼin, xbʼaan naq li Santil Hu naxye naq «aʼan inkʼaʼ nawulak chiru li Qaawaʼ» (Deuteronomio 27:15).\n4. a) Kʼaʼut maakʼaʼ aj e xkʼeebʼalebʼ xwankil li xeʼtoon? b) Kʼaʼut naq li Jehobʼa kixye rehebʼ laj Israel naq inkʼaʼ teʼaatinaq rikʼinebʼ li anum malaj rikʼinebʼ li kamenaq, chi moko teʼqʼehinq ut teʼtuulaq?\n4 Saʼ jalan chik tenamit, ebʼ li bʼalaqʼil paabʼal, nekeʼxloqʼoni li xeʼtoon ut nekeʼxpatzʼ xtenqʼankil rehebʼ li kamenaq. Wankebʼ li qas qiitzʼin, li toj maajiʼ nekeʼxtzol li naxye li Santil Hu, keʼxkʼoxla naq ebʼ li kamenaq nekeʼkanaak chi yoʼyo saʼ junaq naʼajej ut wankebʼ nekeʼtenqʼank ut wankebʼ ajwiʼ nekeʼseebʼesink. Ut wankebʼ ajwiʼ keʼxkʼat xkandelebʼ, keʼxpatzʼ xtenqʼankil ut keʼxbʼakʼ li kʼam saʼ xnaʼajebʼ li kamenaq. Abʼan ak xaatzol saʼ li Tzolom 6 naq ebʼ li kamenaq inkʼaʼ nekeʼkanaak chi yoʼyo. Joʼkan naq, maakʼaʼ aj e raatinankilebʼ malaj xpatzʼbʼal qatenqʼankil rehebʼ. Chixjunil li nachalk saʼ xkʼabʼaʼebʼ li kamenaq, rikʼinebʼ li maaʼus aj musiqʼej nachalk. Joʼkan naq, li Jehobʼa kixye rehebʼ laj Israel naq inkʼaʼ teʼaatinaq rikʼinebʼ li anum malaj rikʼinebʼ li kamenaq, chi moko teʼqʼehinq ut teʼtuulaq (chaawil Deuteronomio 18:10-12).\n5. Kʼaru tento taabʼaanu wi toj yookat xkʼeebʼal xwankil ebʼ li xeʼtoon malaj wank li jalanil yos saʼ laawochoch?\n5 Kʼaru tento taabʼaanu wi toj yookat xkʼeebʼal xwankil ebʼ li xeʼtoon malaj wank li jalanil yos saʼ laawochoch? Chaawil li Santil Hu re naq taanaw kʼaru naxkʼoxla li Yos chirix aʼin. Tijon wulaj wulaj chiru li Jehobʼa, ye re naq nakaawaj wank saʼ li tzʼaqal paabʼal ut tzʼaama re naq tatxtenqʼa chi kʼoxlak joʼ nakʼoxlak Aʼan (Isaías 55:9).\nEBʼ LI XBʼEEN AJ PAABʼANEL INKʼAʼ KEʼXNIMA LI RALANKIL\n6, 7. a) Chʼolobʼ, kʼaru nayeemank chirix xnimankil li Ralankil ut ma keʼxbʼaanu chaq ebʼ li xbʼeen aj paabʼanel? b) Saʼ xkutankilebʼ li xbʼeen aj paabʼanel, saʼ xkʼabʼaʼ ani keʼxnima chaq xkutankil li yoʼlajik?\n6 Naru naqatzʼajni li qapaabʼal wi nokootzʼaqonk saʼebʼ li ninqʼe li nekeʼchalk saʼ li bʼalaqʼil paabʼal, joʼ li Ralankil. Nayeemank naq li ninqʼe aʼin naxjultika li xyoʼlajik li Jesus. Ut naabʼalebʼ li paabʼal li nekeʼxye naq nekeʼxtaaqe li Jesus nekeʼxnima li Ralankil. Abʼanan, maakʼaʼ reetalil naq ebʼ li xbʼeen aj paabʼanel keʼxbʼaanu aʼin. Jun li tasal hu, saʼ kaxlan aatin, naxye: «Naq ak xnumeʼk wiibʼ siʼeent chihabʼ xyoʼlajik li Jesus, maaʼani kinawok re xkutankil li xyoʼlajik ut moko chixjunilebʼ ta keʼraj xnawbʼal joqʼe tzʼaqal kiyoʼlaak» (Los orígenes sagrados de las cosas profundas).\n7 Usta keʼxnaw raj xkutankil ut xpohil li xyoʼlajik li Jesus, inkʼaʼ raj keʼxnima ru xyoʼlajik. Abʼan, kʼaʼut? Jun li tasal hu, saʼ kaxlan aatin, naxye naq ebʼ li xbʼeen aj paabʼanel «nekeʼxnaw naq ebʼ li ninqʼe aʼin [...] chalenaq chaq saʼ li bʼalaqʼil paabʼal» (Las cosas nuestras de cada día). Saʼ li Santil Hu wiibʼ ajwiʼ li eetalil wank chirix xnimankil li yoʼlajik. Ebʼ li wiibʼ chi winq aʼin keʼwank choʼq awabʼej abʼan inkʼaʼ keʼxloqʼoni chaq li Jehobʼa (Génesis 40:20; Marcos 6:21). Ebʼ li ninqʼe aʼin chirix li yoʼlajik, keʼxbʼaanu saʼ xkʼabʼaʼ li xyosil li bʼalaqʼil paabʼal. Ebʼ laj Roma keʼxnima chaq xyoʼlajik li xDiana, li xyosebʼ, saʼ li 24 xbʼe li po Mayo. Ut saʼ li jun chik kutan keʼxnima xyoʼlajik laj Apolo, li xyosil li Saqʼe. Joʼkan naq li xnimankil li yoʼlajik moko keʼxbʼaanu ta saʼ xkʼabʼaʼ li yoʼyookil Yos, keʼxbʼaanu bʼan saʼ xkʼabʼaʼebʼ li yos li wankebʼ saʼ li bʼalaqʼil paabʼal.\n8. Chʼolobʼ chanru keʼxjunaji chaq xkutankil li yoʼlajik rikʼin li xnaʼlebʼ laj Tza.\n8 Wank jun chik xyaalal kʼaʼut naq ebʼ li xbʼeen aj paabʼanel inkʼaʼ keʼxnima chaq xyoʼlajik li Jesus. Maare nekeʼxnaw naq xnimankil li yoʼlajik nachalk saʼ xnaʼlebʼ laj Tza. Naabʼalebʼ laj Griego ut ebʼ laj Romano keʼxkʼoxla chaq naq li junjunq chi poyanam wank jun li musiqʼej naʼilok re chalen saʼ xyoʼlajik ut aʼan nakʼaakʼalenk re. Jun li tasal hu, saʼ Ingles, naxye: «Li musiqʼej aʼin wank saʼ aatin rikʼin li yos li naninqʼehik chaq saʼ xkutankil li xyoʼlajik li junjunq chi qas qiitzʼin». (The Lore of Birthdays [La tradición de los cumpleaños].) Li Jehobʼa inkʼaʼ raj kiwulak chiru naq tjunajiiq li Jesus saʼ xnaʼlebʼ laj Tza (Isaías 65:11, 12). Abʼan, kʼaʼut naq ebʼ li qas qiitzʼin nekeʼxnima li Ralankil?\nBʼAR KICHALK CHAQ LI RALANKIL?\n9. Kʼaʼut naq keʼxnima li 25 re li po Diciembre re xjultikankil xyoʼlajik li Jesus?\n9 Ak naabʼal chihabʼ xkʼulunik li Jesus saʼ Ruuchichʼochʼ naq keʼxnima li 25 re li po Diciembre re xjultikankil li xyoʼlajik. Abʼan, li Jesus moko kiyoʼlaak ta saʼ xpohil li Diciembre, * kiyoʼlaak tana saʼ xpohil li Octubre. Kʼaʼut naq keʼxsikʼ xpohil li Diciembre re xnimankil li xyoʼlajik li Jesus? Jun li tasal hu naxye naq li keʼxkʼe chaq ribʼ choʼq aj paabʼanel keʼraj «xjalbʼal ru li ninqʼe, li nachalk saʼ li bʼalaqʼil paabʼal rikʼin jun chik li ninqʼe. Ut keʼxye naq li ninqʼe aʼin kiʼelk saʼ li tzʼaqal paabʼal. [...] Joʼkan naq, ebʼ laj Roma keʼxnima [...] xyoʼlajik li Saqʼe saʼ li 25 re li po Diciembre» (Enciclopedia de la Religión Católica). Saʼ xpohil li Diciembre xqʼehil li habʼ ut raasa naʼelk chaq li Saqʼe. Li wankebʼ saʼ li bʼalaqʼil paabʼal keʼxbʼaanu jun li ninqʼe re naq t-elq chaq li Saqʼe. Joʼkan naq, naabʼalebʼ keʼxkʼoxla naq saʼ li 25 re li po Diciembre aʼan xkutankil naq naʼelk chaq li Saqʼe. Ut li keʼkʼamok bʼe saʼebʼ li paabʼal keʼxbʼaanu li ninqʼe aʼin re naq li wankebʼ saʼ li bʼalaqʼil paabʼal teʼoq chi paabʼank ut teʼxkʼoxla naq li naʼlebʼ aʼin chalenaq saʼ li tzʼaqal paabʼal. *\n10. Kʼaʼut wankebʼ li qas qiitzʼin inkʼaʼ keʼxnima chaq li Ralankil?\n10 Moko toj anaqwan ta nanawmank naq li Ralankil chalenaq saʼ li bʼalaqʼil paabʼal. Joʼkan naq, saʼ li tenamit Inglaterra ut saʼ junjunq chi naʼajej re li tenamit Estados Unidos, keʼxkanabʼ xnimankil li Ralankil chiruhebʼ li chihabʼ 1600-1700. Chixjunilebʼ li inkʼaʼ keʼwulak chi kʼanjelak xbʼaan xnimankil li Ralankil, keʼpatzʼeʼk tumin rehebʼ xbʼaan naq keʼxqʼet li chaqʼrabʼ. Moqon chik naq kisutqʼiik li naʼlebʼ li keʼxbʼaanu chaq saʼ li ninqʼe aʼin, kichalk ajwiʼ xkomon li naʼlebʼ. Joʼkan naq, keʼok wiʼ chik xnimankil li Ralankil. Ut saʼebʼ li qakutan, naabʼal li tenamit nekeʼxnima li Ralankil. Abʼan, ebʼ li nekeʼraj xsahobʼresinkil xchʼool li Yos, inkʼaʼ nekeʼtzʼaqonk saʼ li Ralankil, chi moko saʼebʼ li ninqʼe li nekeʼchalk saʼ li bʼalaqʼil paabʼal. *\nMA AAJEL RU XNAWBʼAL BʼAR CHALENAQ LI RALANKIL?\n11. Kʼaʼut nekeʼxnima li ninqʼe ut kʼaru raj tento tqabʼaanu laaʼo?\n11 Wankebʼ nekeʼxnaw naq naabʼal li ninqʼe joʼ li Ralankil chalenaq saʼ li bʼalaqʼil paabʼal, abʼan maakʼaʼ nekeʼraj re. Nekeʼxkʼoxla naq maaʼani nakʼoxlank re aʼan. Ut nekeʼxkʼoxla naq aʼan xkutankil re xchʼutubʼankilebʼ ribʼ joʼ junkabʼal. Ma joʼkan ajwiʼ nakaakʼoxla laaʼat? Maare laaʼat nakaanima li Ralankil xbʼaan naq nakaara laajunkabʼal ut inkʼaʼ nakaabʼaanu saʼ xkʼabʼaʼ li bʼalaqʼil paabʼal. Usta joʼkan, li ninqʼe aʼin naxbʼaanu naq chʼaʼajkaq chaawu wank saʼ li tzʼaqal paabʼal. Qajultikaq naq li Jehobʼa naraj naq taakʼam aawibʼ saʼ usilal rikʼinebʼ laakomon xbʼaan naq Aʼan kixxaqabʼank re li junkabʼal (Efesios 3:14, 15). Abʼan, wank naabʼal li naʼlebʼ re xkʼambʼal qibʼ saʼ usilal rikʼinebʼ li qakomon ut xbʼaanunkil li naraj li Yos. Li Apostol Pablo kixchʼolobʼ kʼaru tento raj tqabʼaanu saʼ li qayuʼam naq kixye: «Kʼehomaq reetal kʼaru nawulak chiru li Qaawaʼ» (Efesios 5:10).\nWi jun li kabʼ wank saʼ xjulel li tzʼajn, ma taaxok ut taatzʼubʼ?\n12. Kʼaru li eetalil ttenqʼanq qe chi xtzʼeqtaanankil chixjunil li ninqʼe li tzʼajebʼ ru?\n12 Maare nakaakʼoxla naq saʼebʼ li qakutan, inkʼaʼ chik nabʼaanumank li ninqʼe saʼ xkʼabʼaʼebʼ li jalanil yos. Abʼan tento naq tqanaw bʼar chalenaqebʼ li ninqʼe. Wi wank raj jun li kabʼ saʼ xjulel li tzʼajn, ma taaxok ut taatzʼubʼ? Peʼyaal naq inkʼaʼ raj taabʼaanu? Joʼ nakʼulmank rikʼin li kabʼ aʼin wankebʼ li ninqʼe usta chʼinaʼus rilbʼal ut rabʼinkil, tzʼajebʼ ru. Joʼkan naq, wi naqaj wank saʼ li tzʼaqal paabʼal tento tqabʼaanu li kixye laj Isaias, jun laj kʼanjel chiru li Yos: «Meechʼeʼ li kʼaʼaq re ru tzʼajn ru» (Isaías 52:11).\nCHʼOLOBʼ LAAPAABʼAL SAʼ TUULANIL\n13. Kʼaru li chʼaʼajkilal naru nachalk saʼ aabʼeen wi inkʼaʼ nakattzʼaqonk saʼebʼ li ninqʼe li nekeʼchalk saʼ li bʼalaqʼil paabʼal?\n13 Maare tatwanq saʼ chʼaʼajkilal naq taatzʼeqtaana ebʼ li ninqʼe aʼin. Qakʼoxlaq, kʼaru raj taabʼaanu wi laawech aj kʼanjel inkʼaʼ nekeʼxtaw ru kʼaʼut naq inkʼaʼ nakattzʼaqonk saʼebʼ li ninqʼe? Kʼaru raj taabʼaanu wi teʼxkʼe jun laamaatan re xnimankil li Ralankil? Ma taakʼul raj li maatan? Wi kaʼajwiʼ laaʼat wankat saʼ li tzʼaqal paabʼal, chanru taawaatina laabʼeelom malaj laawixaqil? Kʼaru tento taabʼaanu re naq laawalal aakʼajol inkʼaʼ teʼrahoʼq saʼ xchʼool naq inkʼaʼ nekeʼxnima li ninqʼe li nachalk saʼ li bʼalaqʼil paabʼal?\n14, 15. Kʼaru raj taabʼaanu wi junaq li qas qiitzʼin tixye aawe, chaanumsi chiʼus li ninqʼe malaj traj xkʼeebʼal jun laamaatan?\n14 Aajel ru naq taanaw kʼaru taabʼaanu wi wankat saʼ xkutankil junaq li ninqʼe. Kʼoxla aʼin: Chanru taasume junaq li qas qiitzʼin naq tixye aawe, chaanumsi chiʼus li ninqʼe? Laaʼat naru taabʼanyoxi. Abʼan wi li poyanam aʼin aawechkabʼal malaj aawechkʼanjel naru nakaachʼolobʼ chiru li nakaapaabʼ, abʼan us raj naq taakʼoxla chiʼus kʼaru taaye re. Li Santil Hu naxye: «Junelik chexʼaatinaq saʼ usilal, chiwanq xyaalal leeraatin re naq teenaw xsumenkil chixjunilebʼ joʼ chanru xkʼulubʼ» (Colosenses 4:6). Chʼolobʼ laapaabʼal saʼ tuulanil re naq inkʼaʼ teʼxkʼoxla naq yook aajosqʼil malaj yookat xhobʼalebʼ. Ut taaye ajwiʼ rehebʼ naq moko nimla maak ta chaawu xkʼeebʼal junaq li maatan malaj wank saʼ komonil rikʼinebʼ. Abʼan taawaj xchʼutubʼankil aawibʼ rikʼinebʼ naq maakʼaʼaq junaq li ninqʼe.\n15 Ut, kʼaru taabʼaanu wi teʼraj xkʼeebʼal jun laamaatan? Us raj naq xbʼeenwa taanaw kʼaru xyaalal naq teʼraj xkʼeebʼal aamaatan. Maare teʼxye aawe: «Ninnaw naq inkʼaʼ nakaanima li ninqʼe, abʼan xinkʼam chaq aawe aʼin». Laaʼat maare taakʼul li maatan xbʼaan naq chʼolchʼo chaawu naq inkʼaʼ yookat chi tzʼaqonq saʼ li ninqʼe. Abʼan wi li qas qiitzʼin aʼin maakʼaʼ naxnaw chirix laapaabʼal, naru nakaaye re naq inkʼaʼ nakaanima li ninqʼe aʼin. Wi joʼkan taabʼaanu, teʼxnaw kʼaʼut nakaakʼul li maatan ut inkʼaʼ nakaakʼe reeqaj. Abʼan, wankebʼ teʼxyeechiʼi aamaatan yal re rilbʼal ma taaqʼet li xchaqʼrabʼ li Yos. Joʼkan naq, us raj naq inkʼaʼ taakʼul li teʼxyeechiʼi aawe.\nCHANRUHAQ LAANAʼLEBʼ RIKʼINEBʼ LAAKOMON?\n16. Kʼaru tento taabʼaanu wi ebʼ laakomon yooqebʼ xnimankil junaq li ninqʼe?\n16 Kʼaru taabʼaanu wi ebʼ laakomon inkʼaʼ nekeʼxwotz laapaabʼal? Tento chaabʼilaq aanaʼlebʼ rikʼinebʼ ut taawaatinahebʼ saʼ tuulanil. Us raj naq inkʼaʼ tatpoʼq rikʼinebʼ naq yooqebʼ xnimankil junaq li ninqʼe. Maachʼik aawibʼ rikʼinebʼ re naq inkʼaʼ teʼxchʼik ribʼ aawikʼin (chaawil Mateo 7:12). Joʼkan ajwiʼ tento taakʼe reetal li nakaabʼaanu re naq inkʼaʼ teʼxkʼoxla naq yookat chi tzʼaqonq saʼ li ninqʼe malaj nakaawaj wank saʼ xyanqebʼ. Joʼkan naq tento taakʼoxla chiʼus li taabʼaanu re naq sahaq laachʼool chiru li Yos (chaawil 1 Timoteo 1:18, 19).\n17. Kʼaru tento taabʼaanu re naq laawalal aakʼajol inkʼaʼ teʼrahoʼq saʼ xchʼool xbʼaan naq inkʼaʼ nekeʼxnima li ninqʼe li nachalk saʼ li bʼalaqʼil paabʼal?\n17 Kʼaru tento taabʼaanu re naq laawalal aakʼajol inkʼaʼ teʼrahoʼq saʼ xchʼool naq inkʼaʼ nekeʼxnima li ninqʼe? Wankebʼ li naʼbʼej yuwaʼbʼej nekeʼxkʼe xmaatan li ralal xkʼajol re naq sahaqebʼ saʼ xchʼool, abʼan nekeʼxbʼaanu yalaq kʼaru xkutankil ut inkʼaʼ toj saʼ xqʼehil junaq li ninqʼe. Abʼan jwal oxloqʼ chiru chixjunil aʼin naq li naʼbʼej yuwaʼbʼej nekeʼxra ut nekeʼwank rikʼinebʼ li ralal xkʼajol.\nYUʼAMI LI NAXKʼUT LI TZʼAQAL PAABʼAL\nWi wanqat saʼ li tzʼaqal paabʼal sahaq saʼ laachʼool\n18. Chanru tatxtenqʼa li chʼutam re naq tatwanq saʼ li tzʼaqal paabʼal?\n18 Re xsahobʼresinkil xchʼool li Yos, tento naq taatzʼeqtaana li bʼalaqʼil paabʼal ut tatwanq saʼ li tzʼaqal paabʼal. Chanru taabʼaanu aʼin? Li Santil Hu naxye: «Chiqilaq qibʼ chiqibʼil qibʼ re xkʼeebʼal xkawubʼ qachʼool chi rahok joʼwiʼ chi xbʼaanunkil li chaabʼil kʼanjel. Miqakanabʼ li qachʼutam: wankebʼ kʼaynaqebʼ xbʼaanunkil chi joʼkan. Qawaklesihaq bʼan qachʼool chiqibʼil qibʼ, ut qʼaxal chik anaqwan naq nekeril naq yo chaq chi nachʼok li Kutan» (Hebreos 10:24, 25). Saʼebʼ li qachʼutam naqaloqʼoni li Yos chi sa saʼ qachʼool joʼ naraj Aʼan (Salmo 22:23 [22:22, Wy]; 122:1). Saʼebʼ li chʼutam aʼin ‹naqawaklesi qachʼool chiqibʼil qibʼ› (Romanos 1:12).\n19. Kʼaʼut aajel ru naq taaseeraqʼi li yookat xtzolbʼal saʼ li Santil Hu?\n19 Joʼkan ajwiʼ, xseeraqʼinkil rehebʼ li qas qiitzʼin li yookat xtzolbʼal rikʼinebʼ laj Testiiw re li Jehobʼa chirix li Santil Hu, aʼan taatenqʼanq aawe chi wank saʼ li tzʼaqal paabʼal. Naabʼalebʼ li qas qiitzʼin rahebʼ saʼ xchʼool ut yookebʼ chi yaabʼak ut tzʼuyink xbʼaan li kʼiila maaʼusilal. Wi nakaanaw ru junaq li qas qiitzʼin li yook chi xkʼulbʼal aʼin, us raj naq taaseeraqʼi re li osobʼtesink li tqakʼul saʼ li kutan chaalel. Maakanabʼ aatinak chirix li naxye li Santil Hu ut li chʼutlaak rikʼinebʼ li nekeʼloqʼonink re li tzʼaqal Yos. Wi nakaapaabʼ li chaabʼil naʼlebʼ, taakʼe reetal naq timil timil yooq chi elk saʼ laachʼool li nekeʼxbʼaanu saʼ li bʼalaqʼil paabʼal. Wi wankat saʼ li tzʼaqal paabʼal, sahaq saʼ laachʼool ut osobʼtesinbʼilaqat (Malaquías 3:10).\n^ párr. 9 Chaawil xkomon li naʼlebʼ bʼarwiʼ naxye «Ma Kiyoʼlaak li Jesus saʼ Xpohil li Diciembre?».\n^ párr. 9 Ebʼ laj Roma keʼxsikʼ chaq xkutankil li 25 re li po Diciembre, xbʼaan naq saʼ li 17-24 re li po Diciembre, keʼxnima xyosil li awimq. Saʼ li ninqʼe aʼin, Saturnales xkʼabʼaʼ; kiwank li numwaʼak, numʼukʼak, xajok saʼ maajoʼil, joʼwiʼ li kʼehok maatan.\n^ párr. 10 Chaawil xkomon li naʼlebʼ bʼarwiʼ naxye «Ma Us Tawiʼ Xnimankil Chixjunil li Ninqʼe?», aran naxchʼolobʼ kʼaru nekeʼxkʼoxla li tzʼaqal aj paabʼanel chirix li ninqʼe li nachalk saʼ li bʼalaqʼil paabʼal.\nSaʼ li tzʼaqal paabʼal moko naʼoksimank ta li pechʼbʼil yos, chi moko nakʼeemank ta xwankil ebʼ li xeʼtoon (Éxodo 20:4, 5; Deuteronomio 18:10-12).\nLi Yos inkʼaʼ naraj naq tootzʼaqonq saʼebʼ li ninqʼe li nachalk saʼ li bʼalaqʼil paabʼal (Efesios 5:10).\nEbʼ li tzʼaqal aj paabʼanel tento naq teʼxchʼolobʼ li xpaabʼal saʼ tuulanil (Colosenses 4:6).


2 Timoteo 5 - Sagrada Biblia [[Sagrada Biblia] Qeqchi Bible]\nSa' xyânkeb laj judío cuanqueb xyucua'il aj tij. Li junjûnk sic'bil ru sa' xyânkeb li cuînk chi c'anjelac chiru li Dios. Naxtenk'aheb li tenamit riq'uin xq'uebal li mayej quic' ut li c'a'ak chic re ru chi mayejil re xtojbal rix lix mâqueb.\nLi xyucua'il aj tij, a'an yal cuînkeb jo' lâo. Jo'can nak naxtok'oba ruheb ut naxtenk'aheb sa' usilal li neque'mâcob xban nak inc'a' neque'xnau xyâlal li yôqueb chixbânunquil.\nXban nak yal cuînk li xyucua'il aj tij, jo'can nak rajlal namayejac re xtojbal rix lix mâc a'an. Ut namayejac ajcui' re xtojbal rix lix mâqueb chixjunileb li tenamit.\nLix c'anjel li xyucua'il aj tij k'axal lok', aban mâ jun naxyo'ob xc'anjel yal xjunes rib. Eb a'an sic'bil ruheb xban li Dios. Li Dios naxxakabeb chi c'anjelac jo' nak quixakabâc laj Aarón najter.\nJo'can ajcui' li Jesucristo. Moco yal xjunes ta quixxakab rib chi c'anjelac chok' xyucua'il aj tij. Aban li Dios quiq'uehoc re lix lok'al ut quixq'ue chi c'anjelac nak quixye re: At cualal, anakcuan xinq'ue âcuanquil. (Sal. 2:7)\nQuiyehe' cui'chic re xban li Dios jo' naxye sa' li Santil Hu: Lâat aj tij chi junelic jo' nak quicuan laj Melquisedec. (Sal. 110:4)\nNak li Jesucristo quicuan arin sa' ruchich'och' quiyâbac nak quitijoc. Chi cau xyâb xcux quitz'âman chiru li Dios, li cuan xcuanquil chi coloc re chiru li câmc. Ut li Dios quirabi lix tij xban nak quixk'axtesi rib re xbânunquil lix c'anjel li Dios.\nUsta Ralal li Dios li Jesucristo, quixc'ul ajcui' li raylal ut quixc'ut chiku chanru li pâbânc riq'uin li raylal quixc'ul.\nRiq'uin li raylal li quixc'ul li Jesucristo quitz'akobresîc ru chi c'anjelac chok' xyucua'il aj tij. Ut sa' xc'aba' a'an cuan li colba-ib chi junelic reheb li te'pâbânk re.\nLi Dios quixxakab li Jesucristo chok' xyucua'il aj tij jo' nak quicuan laj Melquisedec.\nToj cuan raj chic nabal naraj ch'olobâc xyâlal chêru chirix a'in. Abanan ch'a'aj xch'olobanquil xyâlal xban nak inc'a' chic nequeraj rabinquil.\nAnakcuan lâex raj chic aj tzolonel xban nak ac junxil nequexpâban. Abanan târaj toj tâc'utek' cui'chic chêru li ac xetzol chak junxil nak xepâb chak li Dios. Chanchanex chic li c'ula'al li toj natu'uc li toj mâji' natzacan.\nLâex nequenau nak junak c'ula'al toj natu'uc toj mâc'a' xna'leb. Inc'a' naxnau bar cuan li us ut bar cuan li inc'a' us.Eb li chêquel cristian jalan xtzacaêmkeb. Moco sic'bil ta ru li neque'xtzaca. A'an retalil nak ac xe'q'ui sa' xpâbâleb ut neque'xnau chic bar cuan li us ut bar cuan li inc'a' us.\nEb li chêquel cristian jalan xtzacaêmkeb. Moco sic'bil ta ru li neque'xtzaca. A'an retalil nak ac xe'q'ui sa' xpâbâleb ut neque'xnau chic bar cuan li us ut bar cuan li inc'a' us.


1 CORINTIOS 3 KEK - Yal aj cˈanjelo chiru li Dios - Ex - Bible Gateway\n1 CORINTIOS 3 Kekchi (KEK)\nYal aj cˈanjelo chiru li Dios\n3 Ex inherma̱n, nak cuanquin e̱riqˈuin incˈaˈ quiru quina̱tinac e̱riqˈuin joˈ nina̱tinac riqˈuineb li ac cauheb xchˈo̱l saˈ lix pa̱ba̱leb. La̱ex chanchan ma̱cˈaˈ li Santil Musikˈej e̱riqˈuin. Joˈcan nak nina̱tinac e̱riqˈuin joˈ nak nina̱tinac riqˈuineb li toj kˈun xchˈo̱leb saˈ lix pa̱ba̱leb. 2 Li xya̱lal xinchˈolob che̱ru chanchan nak leche xinqˈue cherucˈ. Moco cacuil tzacae̱mk ta xinqˈue e̱re xban nak la̱ex toj ma̱jiˈ nequexqˈui. Naraj naxye nak toj ma̱jiˈ ninchˈolob che̱ru li naˈleb li chˈaˈaj xtaubal ru xban nak toj ma̱jiˈ nequexqˈui saˈ le̱ pa̱ba̱l ut ma̱min te̱tau ru. 3 Incˈaˈ texru̱k xtaubal ru anakcuan xban nak toj nequeba̱nu li cˈaˈru naxrahi ru le̱ chˈo̱l. Nak toj cuan li cakali̱nc ib ut li cuechˈi̱nc ib saˈ e̱ya̱nk, ¿ma incˈaˈ ta biˈ yo̱quex chi xba̱nunquil li cˈaˈru naxrahi ru le̱ chˈo̱l? Ut la̱ex nequejuntakˈe̱ta e̱rib riqˈuineb li toj ma̱cˈaˈ li Santil Musikˈej riqˈuineb. 4 La̱ex toj ma̱jiˈ junaj le̱ chˈo̱l. Cuan li nequeˈxye, “la̱in ninta̱ke laj Pablo”. Ut cuan cuiˈchic li nequeˈxye, “la̱in ninta̱ke laj Apolos”. Cui joˈcan yo̱quex chixyebal, ¿ma incˈaˈ ta biˈ toj yo̱quex chixjuntakˈe̱tanquil e̱rib riqˈuineb li toj ma̱jiˈ nequeˈpa̱ban? 5 ¿Ani ta biˈ laj Apolos? Ut, ¿anihin ta biˈ la̱in? La̱o yal aj cˈanjelo chiru li Ka̱cuaˈ. Xkachˈolob xya̱lal che̱ru nak xepa̱b li Ka̱cuaˈ. Ut chi kacabichalo nococˈanjelac joˈ taklanbilo cuiˈ xban li Ka̱cuaˈ. 6 Chanchano aj acuinel nak nococˈanjelac chiru li Dios. Chanchan a̱uc xinba̱nu nak xinye resil li colba‑ib e̱re. Ut chanchan tˈakresi̱nc quixba̱nu laj Apolos nak quixchˈolob lix ya̱lal che̱ru. Abanan aˈ li Dios quiqˈuehoc lix mokic. 7 Joˈcan nak chi moco laj acuinel chi moco laj tˈakresinel cuan xcuanquil. Caˈaj cuiˈ li Dios li naqˈuehoc xmokic cuan xcuanquil. 8 Laj acuinel ut laj tˈakresinel juntakˈe̱teb xcuanquil chiru li Dios ut chi xju̱nkaleb teˈxcˈul xkˈajca̱munquil aˈ ya̱l chanru lix cˈanjeleb. 9 La̱o kech aj cˈanjelil kib chiru li Dios. Ut la̱ex chanchanex li chˈochˈ li nakacˈanjela ru. Ut li Dios aˈan laj e̱chal re li chˈochˈ. Ut chanchanex ajcuiˈ jun li cab yo̱co chixyi̱banquil ut li Dios, aˈan laj e̱chal re li cab aˈan. 10 Xban nak sicˈbil cuu xban li Dios chi cˈanjelac chiru joˈ jun aj tzˈac cha̱bil, joˈcan nak xinnau xjolominquil li cˈanjel. Chanchan nak xinyi̱b xcimiento li cab nak xinye resil li colba‑ib ut jalan chic teˈcablak saˈ xbe̱n nak teˈxchˈolob li xya̱lal che̱ru. Ut li junju̱nk chixqˈuehak retal nak tzˈakal re ru lix cˈanjel tixba̱nu. 11 Tixqˈue retal chanru lix cˈanjel xban nak ac qˈuebil lix cimiento li cab. Ut ma̱ ani naru tixqˈue junak chic li cimiento chiru li ac qˈuebil. Ut aˈan li Ka̱cuaˈ Jesucristo. 12 Cuan li teˈcablak saˈ xbe̱n li cimiento aˈan riqˈuin li cˈaˈak re ru najt naxcuy joˈ li oro, li plata ut li terto̱quil pec. Ut cuan li teˈcablak saˈ xbe̱n riqˈuin li incˈaˈ naxcuy joˈ li cheˈ, li cu̱c ut li qˈuim. Lix ya̱lal aˈan, aˈin: nak cuan li teˈcˈanjelak chi cha̱bil chiru li Dios ut cuan incˈaˈ. 13 Lix cˈanjel li junju̱nk ta̱cˈutu̱nk nak tol‑e̱lk cuiˈchic li Ka̱cuaˈ Jesucristo chi rakoc a̱tin. Chanchan nak ta̱numsi̱k saˈ xam lix cˈanjel naxba̱nu re rilbal ma ta̱osokˈ malaj incˈaˈ. 14 Cui lix cˈanjel incˈaˈ ta̱sachekˈ, nacˈutun nak us lix cˈanjel ut li jun aˈan tixcˈul lix kˈajca̱munquil. 15 Cui ut lix cˈanjel junak incˈaˈ tzˈakal re ru, lix cˈanjel ta̱sachk chanchan cˈatbil nak ta̱osokˈ. Ut li jun aˈan ta̱colekˈ, abanan chanchan ta̱numekˈ saˈ xam nak ta̱colekˈ. 16 ¿Ma incˈaˈ ta biˈ nequenau nak la̱ex rochochex li Dios? ¿Ma incˈaˈ ta biˈ nequenau nak li Santil Musikˈej cuan e̱riqˈuin? 17 Li rochoch li Dios aˈan santo. Cui ani naxtiquib li jachoc ib saˈ e̱ya̱nk, li jun aˈan yo̱ chixjucˈbal rochoch li Dios xban nak la̱ex aj pa̱banel rochochex chic li Dios. Ut li Dios tixsach li ani naxtiquib xjachbal ruheb laj pa̱banel. 18 Ma̱ ani taxak tixbalakˈi rib xjunes. Cui cuan junak saˈ e̱ya̱nk narecˈa nak cuan xnaˈleb saˈ li ruchichˈochˈ aˈin, chixcubsihak rib ut tixba̱nu joˈ li ma̱cˈaˈ naxnau re nak tixtau xnaˈleb chi tzˈakal. 19 Lix naˈleb li ruchichˈochˈ, aˈan to̱ntil naˈleb chiru li Dios. Joˈcaˈin tzˈi̱banbil saˈ li Santil Hu:\nLi Dios naxcanabeb chixsachbaleb rib xban lix se̱baleb xchˈo̱l li ani nequeˈrecˈa nak cuanqueb xnaˈleb xjuneseb rib.\n20 Ut tzˈi̱banbil ajcuiˈ saˈ li Santil Hu li naxye:\nLi Dios naxnau nak ma̱cˈaˈ na‑oc cuiˈ lix cˈaˈuxeb li nequeˈxye nak cuanqueb xnaˈleb xjuneseb rib.\n21 Joˈcan nak ma̱ ani tixnimobresi ru junak cui̱nk riqˈuin li cˈaˈru naxba̱nu xban nak chixjunil li cˈaˈak re ru qˈuebil e̱re xban li Dios re nak ta̱cˈanjelak che̱ru. 22 Usta laj Apolos, usta la̱in, usta laj Pedro, la̱o yal aj cˈanjelo che̱ru. Usta li ruchichˈochˈ, usta li yuˈam, usta li ca̱mc, e̱re ajcuiˈ re nak teˈcˈanjelak che̱ru. Chixjunil li cuan anakcuan e̱re la̱ex ut e̱re ajcuiˈ li toj cha̱lel chiku. 23 Chixjunil li cˈaˈak re ru, e̱re la̱ex. Abanan la̱ex rehex li Cristo ut li Cristo, aˈan re li Dios.